1, 2. Ɔkwan bɛn so na onii ko a na ɔyɛ atifi fam hene no sakrae wɔ wiase ko a ɛto so abien mu?\nBERE a Franseni nyansapɛfo ne abakɔsɛm kyerɛwfo Alexis de Tocqueville reka United States ne Russia amammui ho asɛm no, ɔkyerɛwee wɔ 1835 mu sɛ: “Obiako wɔ ahofadi sɛ ɔkwan titiriw a ɔfa so yɛ ade; ɔfoforo no wɔ nkoasom. Ɛsono . . . akwan a wɔn mu biara [fa] so; nanso, ɛte sɛ nea Onyankopɔn ahyɛ asie sɛ da koro bi ɔbɛma wɔn mu biara anya nea ɛbɛkɔ so wɔ wiase no fã so tumi.” Ɔkwan bɛn so na nkɔmhyɛ yi nyaa mmamu wɔ Wiase Ko II akyi? Abakɔsɛm kyerɛwfo J. M. Roberts kyerɛw sɛ: “Nokwarem no, wɔ Wiase Ko a ɛto so abien awiei no, ɛte sɛ nea awiei koraa no tumi akɛse abien a ɛsono emu biara koraa a biako wɔ Russia na nea ɛka ho no wɔ United States, Amerika, no na na wɔwɔ nea ɛkɔ so wɔ wiase no mu so tumi ankasa.”\n2 Wɔ wiase ko abien no mu no, na Germany ne anafo fam hene—Anglo-Amerika Wiase Tumi—no tamfo titiriw, na na adi tumi sɛ atifi fam hene. Nanso, wɔ Wiase Ko II akyi no, wɔkyɛɛ ɔman no mu. West Germany bɛyɛɛ anafo fam hene no adamfo, na East Germany de ne ho bɔɔ tumi kɛse foforo—Komunist aman a na Soviet Union tua wɔn ano no ho. Aman anaasɛ amammui ahyehyɛde yi sɔree sɛ atifi fam hene, na ɛsɔre tiaa Anglo-Amerika Nkabom no denneennen. Ahene baanu no ntam akansi no danee Apuei ne Atɔe fam ntam ntawntawdi fi 1948 besii 1989. Wɔ bere a atwam no mu no, na German hene a ɔwɔ atifi fam no asɔre ‘atia apam kronkron’ no. (Daniel 11:28, 30) Na dɛn na Komunist aman no bɛyɛ wɔ apam no ho?\nNOKWARE KRISTOFO TOTƆ NANSO WODI NKONIM\n3, 4. Henanom na “wɔsɔre tia apam no atirimɔden so” no, na abusuabɔ bɛn na na wɔne atifi fam hene no anya?\n3 Onyankopɔn bɔfo no kae sɛ: “[Atifi fam hene no] de tɛkrɛmakyene bɛma wɔn a wɔsɔre tia apam no atirimɔden so no awae.” Ɔbɔfo no de kaa ho sɛ: “Nanso wɔn a wonim wɔn Nyankopɔn no bedi nkonim, na wɔayɛ ade wɔ ɔkwan a etu mpɔn so. Na ɔman no mufo a wɔwɔ nhumu no bɛma nnipa pii anya ntease. Akyinnye biara nni ho sɛ wɔnam nkrante ne ogyaframa, nnommumfa ne afowde so bɛma wɔatotɔ nna bi.”—Daniel 11:32, 33, NW.\n4 Wɔn a “wɔsɔre tia apam no atirimɔden so” no betumi ayɛ Kristoman akannifo a wɔkyerɛ sɛ wɔyɛ Kristofo nanso wɔn nneyɛe gu Kristosom din ankasa ho fĩ no nkutoo. Walter Kolarz ka wɔ ne nhoma Religion in the Soviet Union no mu sɛ: “[Wɔ wiase ko a ɛto so abien mu no], Soviet Aban no bɔɔ mmɔden sɛ ɛbɛma Asɔre ahorow no de honam fam nneɛma ne wɔn nneyɛe aboa na wɔde abɔ ɔman no ho ban.” Wɔ ɔko no akyi no, asɔre akannifo bɔɔ mmɔden sɛ wɔremma saa adamfofa no mu ntetew, a tumi a saa bere no ɛne atifi fam hene no nhyehyɛe a ɛpo Onyankopɔn mu gyidi no mfa ho. Enti Kristoman bɛyɛɛ wiase yi fã kɛse sen bere biara—ɔwae a ɛyɛ abofono wɔ Yehowa ani so.—Yohane 17:16; Yakobo 4:4.\n5, 6. Na henanom ne “wɔn a wonim wɔn Nyankopɔn” no, na dɛn na ɛtoo wɔn wɔ atifi fam hene no ase?\n5 Na nokware Kristofo—“wɔn a wonim wɔn Nyankopɔn,” anaa “wɔn a wɔwɔ nhumu” no nso ɛ? Ɛwom sɛ na Kristofo ‘brɛ wɔn ho ase hyɛ tumi a ɛkorɔn’ no ase sɛnea ɛfata de, nanso na wɔn a wɔte atifi fam hene no nniso ase no nyɛ wiase yi fã. (Romafo 13:1; Yohane 18:36) Bere a wɔhwɛ yiye hu sɛ wɔde ‘Kaesare de bɛma Kaesare’ no, wɔde ‘Onyankopɔn de nso maa Onyankopɔn.’ (Mateo 22:21) Eyi nti, wɔsɔre tiaa wɔn mudi mu a wokurae no.—2 Timoteo 3:12.\n6 Esiane eyi nti, nokware Kristofo ‘totɔe,’ nanso “wodii nkonim.” Wɔtotɔe efisɛ wɔtaa wɔn denneennen, na wokunkum ebinom mpo. Nanso wodii nkonim efisɛ wɔn mu dodow no ara kɔɔ so dii nokware. Wodii wiase no so nkonim sɛnea Yesu yɛe no. (Yohane 16:33) Afei nso, wɔannyae asɛm no ka da, bere a na wɔda afiase anaa nnadeban mu mpo no. Bere a wɔyɛɛ saa no, ‘wɔmaa nnipa pii nyaa ntease.’ Ɛmfa ho sɛ wɔtaa Yehowa Adansefo wɔ aman a na atifi fam hene no di so no dodow no ara mu no, wɔn dodow kɔɔ anim. Esiane ‘wɔn a na wɔwɔ nhumu’ no nokwaredi nti, “nnipakuw kɛse” a wɔredɔɔso bere nyinaa aba saa aman no mu.—Adiyisɛm 7:9-14.\nWƆTEW YEHOWA NKURƆFO HO\n7. “Mmoa ketewa bi” bɛn na Kristofo a wɔasra wɔn a wɔte atifi fam hene no asase so no nyae?\n7 Ɔbɔfo no kae sɛ: “Sɛ wɔma wɔn [Onyankopɔn nkurɔfo] totɔ saa a, wɔde mmoa ketewa bi bɛboa wɔn.” (Daniel 11:34a, NW) Nkonim a anafo fam hene no dii wɔ wiase ko a ɛto so abien no mu no maa Kristofo a wɔte atifi fam hene asase so no nyaa ahotɔ bi. (Fa toto Adiyisɛm 12:15, 16 ho.) Saa ara nso na wɔn a ɔhene a obedii n’ade taa wɔn no nyaa ahotɔ wɔ bere ne bere mu. Bere a Apuei ne Atɔe famfo ntawntawdi no reba awiei no, atumfo pii behui sɛ nokware Kristofo ho nyɛ hu, ma enti wogyee wɔn toom wɔ mmara mu. Wonyaa mmoa nso fii nnipakuw kɛse a wɔredɔɔso a wotiee nkaefo no asɛnka na wɔboaa wɔn no nkyɛn.—Mateo 25:34-40.\n8. Ɔkwan bɛn so na ebinom ‘nam adɔkɔdɔkɔsɛm so’ de wɔn ho kɔbataa Onyankopɔn nkurɔfo?\n8 Ɛnyɛ wɔn a wɔkyerɛe sɛ wɔn ani gye ho sɛ wɔbɛsom Onyankopɔn wɔ Apuei ne Atɔe famfo ntawntawdi no mfe no mu nyinaa na na wokura adwempa. Na ɔbɔfo no de kɔkɔbɔ ama sɛ: “Na nnipa bebree de adɔkɔdɔkɔsɛm bɛbata wɔn ho.” (Daniel 11:34b) Nnipa pii kyerɛɛ nokware no ho anigye nanso na wɔmpɛ sɛ wohyira wɔn ho so ma Onyankopɔn. Afei nso, na afoforo nso a ɛte sɛ nea wɔagye asɛmpa no atom no yɛ akwansrafo ankasa ma atumfo no. Amanneɛbɔ bi a efi ɔman biako mu kenkan sɛ: “Na nnipa yi a wɔmfa nnyinasosɛm nyɛ hwee no mu binom yɛ wɔn a kommunisim adi wɔn ti a na wɔawiawia wɔn ho aba Awurade ahyehyɛde no mu, ada nsiyɛ kɛse adi, na wɔama wɔn ɔsom mu dibea a ɛkorɔn mpo.”\n9. Dɛn nti na Yehowa maa kwan ma Kristofo anokwafo bi ‘fomee’ esiane sɛ ebinom wiawiaa wɔn ho baa mu nti?\n9 Ɔbɔfo no toaa sɛ: “Na mmadwemma no binom bɛtotɔ na wɔde ayi wɔn mu fĩ de atew wɔn ho ahoa wɔn ho fitaa akosi awiei bere no, efisɛ ɛbere a wɔahyɛ no bɛba ara.” (Daniel 11:35) Wɔn a wowiawiaa wɔn ho baa mu no maa atumfoɔ no nsa kaa anokwafo no binom. Yehowa maa nsɛm a ɛtete saa no sisii na ama wɔatew ne nkurɔfo ho. Sɛnea Yesu ‘suaa amane a ohui no mu osetie’ no, saa ara nso na anokwafo yi suaa boasetɔ fii wɔn gyidi ho sɔhwɛ no mu. (Hebrifo 5:8; Yakobo 1:2, 3; fa toto Malaki 3:3 ho.) Enti ‘wɔayiyi wɔn mu, atew wɔn ho ma wɔahoa.’\n10. Dɛn na asɛm “akosi awiei bere” no kyerɛ?\n10 Na Yehowa nkurɔfo bɛtotɔ na wɔatew wɔn ho “akosi awiei bere.” Nokwarem no, wɔhwɛ kwan sɛ wɔbɛtaa wɔn akosi nneɛma nhyehyɛe bɔne yi awiei. Nanso, tew a atifi fam hene no ntua bɛma wɔatew Onyankopɔn nkurɔfo ho ma wɔahoa no besi wɔ “bere a wɔahyɛ no” mu. Enti, wɔ Daniel 11:35 no, ɛsɛ sɛ “awiei bere no” yɛ bere a ehia na wɔde atew Onyankopɔn nkurɔfo ho bere a wogyina atifi fam hene no ntua ano no awiei. Ɛda adi sɛ tɔ a wɔtotɔe no baa awiei wɔ bere a Yehowa ahyɛ mu.\nƆHENE NO MA NE HO SO\n11. Dɛn na ɔbɔfo no ka faa su a atifi fam hene no da no adi wɔ Yehowa tumidi ho no ho?\n11 Ɛdefa atifi fam hene no ho no, ɔbɔfo no ka kaa ho sɛ: “Na ɔhene no bɛyɛ nea ɔpɛ, na ɔbɛma ne ho so adi onyame biara so akokurokosɛm, [na ɔbɛpo sɛ obegye Yehowa tumidi atom] na ɔbɛka anwonwasɛm atia anyame mu Nyame no, na ebesi no yiye akosi sɛ wobeyi abufuw no adi awie; na nea wɔahyɛ no pintinn no, wɔbɛyɛ. Na ɔremmu n’agyanom anyame, na ɔremmu mmea anigyede ne onyame biara, na obedi ade nyinaa so akokurokosɛm.”—Daniel 11:36, 37.\n12, 13. (a) Ɔkwan bɛn so na atifi fam hene no poo “n’agyanom anyame”? (b) Na henanom ne “mmea” a atifi fam hene no ansusuw wɔn “anigyede” ho no? (d) “Onyame” bɛn na atifi fam hene no hyɛɛ no anuonyam?\n12 Bere a atifi fam hene no rema nkɔmhyɛ nsɛm yi anya mmamu no, ɔpoo “n’agyanom anyame” te sɛ Kristoman Baasakoro nyame no. Kommunist aman hyɛɛ gyidi a ɛne sɛ Onyankopɔn nni hɔ ho nkuran ankasa. Enti atifi fam hene no yɛɛ ne ho onyame, ‘na odi obiara so akokurokosɛm.’ Wammu “mmea anigyede”—aman a na edi wɔn so, te sɛ North Vietnam a wɔsomee sɛ ne nniso no aboafo no—na ɔhene no ‘yɛɛ nea ɔpɛ.’\n13 Bere a ɔbɔfo no retoa nkɔmhyɛ no so no, ɔkae sɛ: “Na obedi abannennen nyame no nĩ asi wɔn ananmu, na onyame a n’agyanom nnim no no, ɔde sika ne dwetɛ ne abohene ne afɛfɛde bedi no nĩ.” (Daniel 11:38) Nokwarem no, atifi fam hene no de ne ho too nnɛyi sraadi, “abannennen nyame no” so. Ɔhwehwɛɛ nkwagye denam ‘onyame’ yi so, na ɔde ahode pii bɔɔ afɔre wɔ n’afɔremuka so.\n14. Ɔkwan bɛn so na atifi fam hene no ‘yɛɛ ade wɔ ɔkwan a etu mpɔn’ so?\n14 “Na ɔde onyame nanani bi na ɛne abannennen a ɛyɛ den koraa no bedi; nea obu no no, ɔbɛma n’anuonyam asõ na wama wadi nkurɔfo bebree so, na wakyɛ asase no de ayɛ akatua.” (Daniel 11:39) Esiane sɛ atifi fam hene no de ne ho too sraadi a ɛyɛ ‘onyame nanani’ so nti, ɔyɛɛ ade wɔ “ɔkwan a etu mpɔn” sen biara so, na ɔdaa no adi sɛ ɔyɛ sraadi tumi a ɛyɛ den wɔ “awiei nna no” mu. (2 Timoteo 3:1) Ɔde amammui, sika, ne ɛtɔ bere bi a asraafo mmoa maa wɔn a wogyinaa n’amammui adwene no akyi no.\n‘APIAPIA’ WƆ AWIEI BERE NO MU\n15. Ɔkwan bɛn so na anafo fam hene no ne atifi fam hene no “dii apiapia”?\n15 Ɔbɔfo no ka kyerɛɛ Daniel sɛ: “Wɔ awiei bere no mu no, anafo fam hene no ne no bedi apiapia.” (Daniel 11:40a, NW) So anafo fam hene no ‘apia’ atifi fam hene no wɔ “awiei bere no” mu? (Daniel 12:4, 9) Yiw, wayɛ saa. Akyinnye biara nni ho sɛ asomdwoe apam a ɔde twee atifi fam hene—Germany—aso a ɔhyɛɛ no ma ɔne no yɛe wɔ wiase ko a edi kan akyi no yɛ “apiapia,” ade a ɛma otuaa no so ka. Bere a anafo fam hene no dii nkonim wɔ wiase ko a ɛto so abien no mu akyi no, ɔde nuklea akode a ɛyɛ hu kyerɛɛ ne tamfo no so, na ɔyɛɛ asraafo apam bi a ɛyɛ den a ɛne Atlantic Kusuu Fam Apam Ahyehyɛde (NATO) de tiaa no. Britaniani abakɔsɛm kyerɛwfo bi kaa NATO dwumadi ho asɛm sɛ: “Na ɛne adwinnade titiriw a ‘wɔde siw’ USSR a na ebu no saa bere no sɛ ɔman titiriw a ɛpɛ sɛ ɛsɛe Europafo asomdwoe kwan. Ɛde mfe 40 yɛɛ adwuma a wɔde hyɛɛ ne nsa no na edii nkonim pefee.” Wɔ mfe a Apuei ne Atɔe fam ntawntawdi no kɔɔ so no mu no, ‘na mfiri a wɔde yɛ akwansrafo adwuma’ ne amansɛm ne sraadi ntua ka nneɛma a anafo fam hene no de ‘piaa’ no no ho.\n16. Dɛn na atifi fam hene no yɛe wɔ pia a anafo fam hene no piaa no no ho?\n16 Dɛn na atifi fam hene no yɛe wɔ ho? “Na [atifi, NW] fam hene no de nteaseɛnam ne apɔnkɔfo ne ahyɛn bebree betu aba no so sɛ ahum na waba nsase no so abɛsen sɛ nsu a ayiri.” (Daniel 11:40b) Nna a edi akyiri no ho abakɔsɛm ka atifi fam hene no ahye a ɔtrɛw mu no ho asɛm. Wɔ wiase ko a ɛto so abien no mu no, Nasi “hene” yiri faa n’ahye so kɔɔ aman a atwa ne ho ahyia no mu. Wɔ saa ɔko no awiei no, ‘ɔhene’ a obesii n’ananmu no kyekyee ahemman bi a ɛyɛ den. Wɔ Apuei ne Atɔe famfo ntawntawdi no mu no, atifi fam hene no ne ne tamfo no koe denam aman a wogyinaa wɔn akyi no ntam akodi ne atuatew a ɛkɔɔ so wɔ Afrika, Asia ne Latin Amerika no so. Ɔtaa nokware Kristofo, siw wɔn dwumadi ano—nanso wantumi angu no. Ne sraadi ne n’amammui ntua ahorow no ma odii aman dodow bi so. Eyi pɛpɛɛpɛ na ɔbɔfo no hyɛɛ ho nkɔm no: “Na ɔbɛba asase fɛfɛ [Yehowa nkurɔfo honhom fam asase] no so, na nnipa bebree bɛtotɔ.”—Daniel 11:41a.\n17. Anohyeto bɛn na na ɛwɔ trɛw a atifi fam hene no trɛw n’ahye mu no mu?\n17 Nanso, atifi fam hene no antumi anni wiase so. Ɔbɔfo no hyɛɛ nkɔm sɛ: “Na eyinom befi ne nsam afi. Edom ne Moab ne Amonfo mu fã kɛse.” (Daniel 11:41b) Wɔ tete no, na Edom, Moab, ne Amon da Misraim hene a ɔwɔ anafo fam ne Siria hene a ɔwɔ atifi fam no ahemman ntam. Wɔ nnɛ mmere yi mu no, wɔyɛ aman ne ahyehyɛde a atifi fam hene no de n’ani saa wɔn nanso wantumi anni so no ho mfonini.\nMISRAIM REMFI MU MFI\n18, 19. Akwan bɛn so na anafo fam hene no tee atifi fam hene no nkɛntɛnso nka?\n18 Yehowa bɔfo no toaa so sɛ: ‘Na atifi fam hene no bɛteɛ ne nsa nsase no so na Misraim asase remfi mu mfi, na obenya sika ne dwetɛ akorade ne Misraim afɛfɛde nyinaa adi so, na Libiafo ne Etiopiafo bedi n’anammɔn akyi.’ (Daniel 11:42, 43) Anafo fam hene a ɔne “Misraim” no mpo ankwati nea efii atifi fam hene no ahye a ɔtrɛw mu no mu bae no. Sɛ nhwɛso no, anafo fam hene no dii nkogu kɛse bi wɔ Vietnam. Na “Libiafo ne Etiopiafo” nso ɛ? Saa aman a na ɛbemmɛn tete Misraim no betumi ayɛ aman a ɛbemmɛn nnɛyi “Misraim” (anafo fam hene) no ho mfonini. Ɛtɔ mmere bi a na wodi atifi fam hene no ‘anammɔn akyi.’\n19 So atifi fam hene no adi “Misraim afɛfɛde” so? Nokwarem no, wanya ɔkwan a anafo fam hene no de ne sika adi dwuma no so nkɛntɛnso kɛse. Esiane sɛ anafo fam hene no suro ne tamfo no nti, ɔde sika pii ahyehyɛ asraafo, ayeyɛ po so akohyɛn, ne wim akohyɛn bebree. Wɔ saa kwan yi so no, atifi fam hene no ‘dii’ sɛnea anafo fam hene no de n’ahode di dwuma no so.\nƆSATU A ETWA TO\n20. Ɔkwan bɛn so na ɔbɔfo no kaa atifi fam hene no ɔsatu a etwa to no ho asɛm?\n20 Atifi fam hene ne anafo fam hene no ntam akansi—sɛ ɛyɛ sraadi, sikasɛm anaa biribi foforo no—rebɛn n’awiei. Bere a Yehowa bɔfo rekyerɛkyerɛ ɔko bi a ɛbɛba mu no, ɔkae sɛ: “Nanso nsɛm a [atifi fam hene no bɛte] afi apuei ne atifi fam no beyi no hu, na ɔde anibere kɛse befi akɔ sɛ ɔkɔsɛe na wadwerɛw nnipa bebree. Na obesi n’ahemfi ntamadan ɛpo ne bepɔw fɛfɛ kronkron no ntam, nanso n’awiei bɛba a obi nni hɔ a obedi aboa no.”—Daniel 11:44, 45, NW.\n21. Dɛn na yennya nhui wɔ atifi fam hene no ho?\n21 Bere a woguu Soviet Union wɔ December 1991 mu no, atifi fam hene no dii nkogu kɛse. Hena na ɔbɛyɛ saa ɔhene no bere a Daniel 11:44, 45 nya mmamu no? So ɛbɛyɛ aman a anka ɛka kan Soviet Union ho no mu biako? Anaasɛ ɔbɛsakra koraa sɛnea wayɛ mpɛn pii wɔ bere a atwam no mu no? So nuklea akode a aman afoforo reyɛ no bɛma akodeyɛ ho akansi foforo aba na aka onii ko a saa ɔhene no bɛyɛ? Bere nkutoo na ɛbɛma yɛanya nsɛmmisa yi ho mmuae. Nyansa wom sɛ yɛremfa yɛn adwene mmu. Sɛ atifi fam hene no fi ne satu a etwa to no ase a, wɔn a wɔwɔ nhumu a egyina Bible so no nyinaa behu nkɔmhyɛ mmamu pefee.—Hwɛ “Ahene a Wɔn Ho Asɛm Wɔ Daniel Ti 11” a ɛwɔ kratafa 284 no.\n22. Nsɛmmisa bɛn na ɛsɔre wɔ atifi fam hene no ntua a etwa to no ho?\n22 Nanso, yenim nea ɛrenkyɛ atifi fam hene no bɛyɛ. Esiane sɛ amanneɛbɔ a efi ‘apuei ne atifi fam’ no bɛkanyan no nti, obetu sa bi a ɛbɛma “wadwerɛw nnipa bebree.” Henanom na obetu wɔn so sa yi? Na “nsɛm” bɛn na ɛde ntua a ɛte saa no ba?\nAMANNEƐBƆ A ƐHAW ADWENE MA NE KOMA TU\n23. (a) Nsɛntitiriw bɛn na ɛsɛ sɛ esisi ansa na Harmagedon aba? (b) Henanom ne “ahene a wofi owia apuei” no?\n23 Susuw nea Adiyisɛm nhoma no ka fa Babilon Kɛse, wiase atoro som ahemman no awiei ho no ho. Ansa na “Onyankopɔn, ade nyinaa so tumfoɔ no, da kɛse no mu ko” a wɔfrɛ no Harmagedon no bɛba no, “wɔde ogya bɛhyew” nokware som ho tamfo kɛse yi koraa. (Adiyisɛm 16:14, 16; 18:2-8) Onyankopɔn abufuw kuruwa a ɛto so asia a wohwie gu sɛnkyerɛnne kwan so asubɔnten Eufrate so no yɛ ne sɛe ho mfonini. Asubɔnten no yow na ama “wɔasiesie kwan ama ahene a wofi owia apuei nohɔ.” (Adiyisɛm 16:12) Henanom ne ahene yi? Wɔnyɛ nnipa foforo biara sɛ Yehowa Nyankopɔn ne Yesu Kristo!—Fa toto Yesaia 41:2; 46:10, 11 ho.\n24. Yehowa adeyɛ bɛn na ebetumi ahaw atifi fam hene no?\n24 Wɔakyerɛkyerɛ Babilon Kɛse no sɛe mu fann wɔ Adiyisɛm nhoma no mu, nea ɛka sɛ: “Na mmɛn du a wuhui no, [ahene a wodi tumi wɔ awiei bere no mu] ne aboa no [Amanaman Nkabom no], wɔn na wɔbɛtan aguaman no, na wɔayɛ no pasaa, na wada adagyaw, na wɔadi ne nam, na wɔde ogya ahyew no.” (Adiyisɛm 17:16) Dɛn nti na sodifo no bɛsɛe Babilon Kɛse no? Efisɛ ‘Onyankopɔn de hyɛ wɔn komam sɛ wɔmma ne tirim asɛm mmra mu.’ (Adiyisɛm 17:17) Atifi fam hene no ka saa ahene yi ho. Nea ɔte ‘fi apuei’ no betumi ayɛ saa ade a Yehowa yɛ no, bere a ɔde hyɛ nnipa atumfo komam sɛ wɔnsɛe nyamesom aguaman kɛse no.\n25. (a) Ade titiriw bɛn na atifi fam hene no de n’ani asi so? (b) Ɛhe na atifi fam hene no de “n’ahemfi ntamadan” no si?\n25 Nanso na biribi titiriw wɔ hɔ a atifi fam hene no bɛfa ho abufuw. Ɔbɔfo no ka sɛ “obesi n’ahemfi ntamadan ɛpo ne bepɔw fɛfɛ kronkron no ntam.” Wɔ Daniel bere so no, na ɛpo kɛse no ne Mediterranea na bepɔw kronkron no ne Sion a bere bi na Onyankopɔn asɔrefie si no. Enti, wɔ nkɔmhyɛ no mmamu mu no, atifi fam hene a ne bo afuw no tu Onyankopɔn nkurɔfo so sa. Wɔ honhom fam no, “ɛpo ne bepɔw fɛfɛ kronkron no ntam” no yɛ Yehowa asomfo a wɔasra wɔn no honhom fam tebea ho mfonini. Wɔafi adesamma ‘ɛpo’ a atwe ne ho afi Onyankopɔn ho no mu, na wɔwɔ anidaso sɛ wɔne Yesu Kristo bedi hene wɔ ɔsoro Sion Bepɔw so.—Yesaia 57:20; Hebrifo 12:22; Adiyisɛm 14:1.\n26. Sɛnea Hesekiel nkɔmhyɛ no kyerɛ no, ɛbɛyɛ sɛ asɛm a ‘efi apuei’ no fi he?\n26 Hesekiel a ɔtraa ase wɔ Daniel bere so no nso hyɛɛ nkɔm sɛ wɔbɛtow ahyɛ Onyankopɔn nkurɔfo so wɔ “nna a edi akyiri no” mu. Ɔkae sɛ Gog a ofi Magog, kyerɛ sɛ, Satan Ɔbonsam na obedi anim ma wɔatow ahyɛ wɔn so. (Hesekiel 38:14, 16) Wɔ sɛnkyerɛnne kwan so no, ɛhe na Gog fi ba? Yehowa nam Hesekiel so ka sɛ “ofi atifi fam tɔnn.” (Hesekiel 38:15, NW) Sɛnea ntua yi ano den te mfa ho, ɛrensɛe Yehowa nkurɔfo. Nyansa kwan bi a Yehowa bɛfa so asɛe Gog dɔm no na ɛde ɔko kɛse yi bɛba. Enti, Yehowa ka kyerɛ Satan sɛ: “Mede akɔtɔkorɔ mawurawura w’afono mu, na mayi wo.” “Na mama woatu afi [atifi, NW] fam ano nohɔ tɔnn aba, na mede wo maba Israel mmepɔw so.” (Hesekiel 38:4; 39:2) Enti, ɛsɛ sɛ asɛm a efi ‘atifi fam’ a ɛhyɛ atifi fam hene no abufuw no fi Yehowa hɔ. Nanso Onyankopɔn nkutoo na ɔbɛkyerɛ nsɛm ko a ɛwɔ amanneɛbɔ a ‘wɔte fi apuei ne atifi fam’ no mu, na bere rekɔ so no yebehu.\n27. (a) Dɛn nti na Gog bɛkanyan amanaman a atifi fam hene no ka ho ma wɔatow ahyɛ Yehowa nkurɔfo so? (b) So Gog ntua no bedi nkonim?\n27 Gog de, esiane sɛ “Onyankopɔn Israel” ne “nguan foforo” no mu “nnipakuw kɛse” a wɔnyɛ wiase no fã bio no di yiye wɔ honhom mu nti na ɔyɛ nhyehyɛe sɛ obetu wɔn so sa no. (Galatifo 6:16; Adiyisɛm 7:9; Yohane 10:16; 17:15, 16; 1 Yohane 5:19) Sɛ Gog hwɛ “ɔman a wɔaboaboa wɔn ano afi amanaman mu na wɔanya [honhom fam] mmoa ne nneɛma na wɔte asase mfinimfini no a, na n’ani abere.” (Hesekiel 38:12) Esiane sɛ Gog bu Kristofo honhom fam asase no sɛ “asase a ano da hɔ” a ɛnyɛ den sɛ obetumi ako afa nti, ɔbɔ mmɔden kɛse sɛ ɔbɛsɛe akwanside yi a ɛmma ontumi nni adesamma so koraa no pasaa. Nanso, odi nkogu. (Hesekiel 38:11, 18; 39:4) Sɛ asase so ahene a atifi fam hene ka ho no tow hyɛ Yehowa nkurɔfo so a, ‘wɔn awiei bɛba.’\n‘ƆHENE NO AWIEI BƐBA’\n28. Dɛn na yenim wɔ atifi fam hene no ne anafo fam hene no daakye ho?\n28 Atifi fam hene no akodi a etwa to no nyɛ nea etia anafo fam hene no. Enti ɛnyɛ atifi fam hene no tamfo kɛse no na ɔbɛsɛe no. Saa ara nso na ɛnyɛ atifi fam hene no na ɔbɛsɛe anafo fam hene no. Onyankopɔn Ahenni na ɛsɛe anafo fam hene no na ‘ɛnyɛ obi nsa.’ * (Daniel 8:25) Nokwarem no, Onyankopɔn Ahenni beyi asase so ahene nyinaa afi hɔ wɔ Harmagedon ko no mu, na eyi ara na ɛto atifi fam hene no. (Daniel 2:44) Daniel 11:44, 45 ka nsɛm a ebesisi a ɛbɛkɔ akowie ɔko a etwa to no mu ho asɛm. Ɛnyɛ nwonwa sɛ atifi fam hene no ‘rennya obi a ɔbɛboa no’ bere a wɔsɛe no no!\n^ nky. 28 Hwɛ Nhoma yi Ti 10.\n• Ɔkwan bɛn so na onii ko a na atifi fam hene no yɛ no sakrae wɔ wiase ko a ɛto so abien no akyi?\n• Dɛn na yennya nhui wɔ nea atifi fam hene no bɛyɛ daakye no ho?\n• Ɔkwan bɛn so na woanya Daniel nkɔmhyɛ a ɛfa ahene baanu no ntawntawdi ho a woatie no so mfaso?\n[Nsɛmm a wɔahyehyɛ/Mfonini wɔ kratafa 284]\nAHENE A WƆN HO ASƐM WƆ DANIEL TI 11\n(ne yere Laodice) (ne babea Berenice)\n(babea ne Cleopatra I) Nea odii n’ade:\nN’adedifo: Ptolemy VI\nSeleucus IV ne\nRoma Ahemman gu\nDaniel 11:27-30a German Ahemman Britania, a\n(Wiase Ko I) Anglo-Amerika dii akyi\nDaniel 11:30b, 31 Hitler Nniso a Ɛto Anglo-Amerika\n(Wiase Ko II) Wiase Tumi\nDaniel 11:32-43 Kommunist aman Anglo-Amerika\n(Apuei ne Atɔe Asidi) Wiase Tumi\nDaniel 11:44, 45 Ennya mmae * Anglo-Amerika\n^ nky. 84 Nkɔmhyɛ a ɛwɔ Daniel ti 11 mmobɔ amammui ahyehyɛde a ɛbɛyɛ atifi fam hene ne anafo fam hene wɔ mmere horow mu no din. Wobehu nnipa ko a wɔyɛ wɔ bere a nsɛm no afi ase resisi no nkutoo. Afei nso, esiane sɛ ntawntawdi no kɔ so wɔ bere ne bere mu nti, bere bi wɔ hɔ a ɔko biara mma—ɔhene biako di tumi bere a ɔfoforo no nni tumi biara no.\n[Mfonini nkutoo na ɛwɔ kratafa 271]\n[Kratafa 279 mfonini ahorow]\nMfiri a anafo fam hene no de yɛ akwansra adwuma ne akodi ho ahunahuna ka ‘apiapia’ no ho\nShare Share Ahene a Wɔredi Asi no Awiei Abɛn\ndp ti 16 kr. 270-285


Nnwom 81:1-7 NA-TWI | Biblica\nNnwom 81:1-7 NA-TWI\nTo ahosɛpɛw dwom ma Awurade, yɛn hwɛfo. To ayeyi dwom ma Yakob Nyankopɔn.\nMumfi nnwonto no ase na mommɔ mpintin. Mommɔ nnwom a ɔyɛ dɛ wɔ sanku ne bɛnta so. Monhyɛn torobɛnto mma afahyɛ no bere a ɔsram apue foforo na wanyin no. Eyi yɛ Israel mmara; ɛyɛ mmara a efi Yakob Nyankopɔn nkyɛn. Bere a okotuaa Misraim asase no na ɔhyɛɛ mmara no maa Israelfo. Metee nne bi a minnim na ɛka se, “Miyii nnosoa no fii mo akyi. Mema mosoɛɛ mo ntayaa no. Bere a mowɔ ɔhaw mu no, mofrɛɛ me, na migyee mo nkwa. Mifii me hintabea a ɛwɔ ahum mu no gyee mo so. Mesɔɔ mo hwɛe wɔ Meriba nsu ho.\nRead More of Nnwom 81


Забур 2 CARS - Nnwom 2 AKCB\n1Adɛn nti na amanaman no hyehyɛ bɔne ho\nna nnipa no bɔ pɔw hunu yi?\nna sodifo ka wɔn ho bɔ mu\ntia Awurade ne Nea Wɔasra no no.\n“Momma yemmubu wɔn nkɔnsɔnkɔnsɔn\nna yɛntow wɔn mpokyerɛ ngu.”\n4Nea ɔte agua so wɔ ɔsoro no serew;\n5Afei ɔka wɔn anim wɔ nʼabufuw mu,\nhunahuna wɔn wɔ nʼabufuwhyew mu, ka se,\n6“Masi me Hene\nwɔ Sion, me bepɔw kronkron no so.”\n7Mɛpae mu aka Awurade ahyɛde:\nƆka kyerɛɛ me se, “Woyɛ me Ba;\nnnɛ mayɛ wʼAgya.\nna mede amanaman nyinaa bɛyɛ wʼagyapade,\nasase ano nyinaa bɛyɛ wo de.\n9Wode dade ahempema bedi wɔn so;\nna woabobɔ wɔn sɛ ɔnwemfo ahina.”\n10Enti mo ahemfo, munsua nyansa;\nmonkae kɔkɔbɔ yi, mo asase sodifo.\n11Momfa osuro nsom Awurade\n12Mumfew Ɔba no ano, na ne bo amfuw\nna mo akwan de mo bɛkɔ ɔsɛe mu,\nefisɛ nʼabufuwhyew tumi sɔre mpofirim.\nNhyira ne wɔn a woguan toa no nyinaa.\nAKCB : Nnwom 2


Hosea 1 | Intanɛt So Bible| Wiase Foforɔ Nkyerɛaseɛ\nHosea yere ne mma a ne yere no woo wɔn (1-9)\nYesreel (4), Lo-Ruhama (6), ne Lo-Ami (9)\nWobefi asaase no so aba na wɔaka abom ayɛ baako (10, 11)\n1 Asɛm a Yehowa ka kyerɛɛ Beeri ba Hosea* ni. Ɔka kyerɛɛ no wɔ Yuda ahemfo+ Usia+ ne Yotam+ ne Ahas+ ne Hesekia+ ne Israel hene Yeroboam+ a ɔyɛ Yoas ba+ no bere so. 2 Bere a Yehowa fii ase kasa faa Hosea so no, Yehowa ka kyerɛɛ Hosea sɛ: “Kɔ na kɔware ɔbea aguaman.* Wubenya aguaman mma, efisɛ aguamammɔ nti, asaase no atwe ne ho afi Yehowa ho koraa.”+ 3 Enti ɔkɔwaree Diblaim babea Gomer, na onyinsɛnee, na ɔwoo ɔbabarima maa no. 4 Ɛnna Yehowa ka kyerɛɛ Hosea sɛ: “To no din Yesreel,* efisɛ aka kakraa bi, mɛma Yehu fi abu Yesreel mogyahwiegu ho akontaa,+ na mama Israel fi ahenni to atwa.+ 5 Saa da no, mebubu Israel agyan mu wɔ Yesreel Bon mu.”* 6 Na ɔsan nyinsɛnee, na ɔwoo ɔbabea. Na Onyankopɔn ka kyerɛɛ Hosea sɛ: “To no din Lo-Ruhama,* efisɛ merenhu Israel fi mmɔbɔ bio,+ na nea ɛbɛyɛ biara, mɛpam wɔn.+ 7 Nanso mehu Yuda fi mmɔbɔ,+ na me, Yehowa wɔn Nyankopɔn, megye wɔn.+ Ɛnyɛ agyan anaa sekan anaa ɔko anaa apɔnkɔ anaa mmarima a wɔtete apɔnkɔ so na mede begye wɔn.”+ 8 Bere a Gomer twaa Lo-Ruhama nufu no, onyinsɛnee, na ɔwoo ɔbabarima. 9 Na Onyankopɔn kae sɛ: “To no din Lo-Ami,* efisɛ ɛnyɛ me man ne mo, na menyɛ mo Nyankopɔn. 10 “Na Israelfo* bɛdɔɔso te sɛ mpoano anwea a enni ano a wontumi nkan.+ Na baabi a wɔka kyerɛɛ wɔn sɛ, ‘Ɛnyɛ me man ne mo’ no,+ ɛhɔ ara na wɔbɛka akyerɛ wɔn sɛ, ‘Onyankopɔn teasefo no mma.’+ 11 Na wɔbɛka Yudafo ne Israelfo abom ayɛ wɔn baako,+ na wobeyi baako adi wɔn anim na wɔafi asaase no so aba.* Na Yesreel da no bɛyɛ da kɛse.+\n^ Ɛyɛ din Hosaia a wɔatwa no tiaa. Ɛkyerɛ “Yah Agye No.”\n^ Anaa “ɔbea a ɔbɛbɔ aguaman.”\n^ Ɛkyerɛ, “Wɔanhu No Mmɔbɔ.”\n^ Ɛkyerɛ “Wɔnyɛ Me Man.”\n^ Anaa “na wɔaforo afi asaase no so aba.”


Забур 81 CARS - Nnwom 81 AKCB\n1Monto ahurusi dwom mma Onyankopɔn yɛn ahoɔden;\nmommɔ ose mma Yakob Nyankopɔn no!\n2Momma nnwom no so na monwosow akasaa.\nMommɔ sanku ne bɛnta dɛdɛ no.\n3Monhyɛn mmentia ɔsram foforo da no,\nne ne kurokumatwa mu, yɛn Aponto da no;\n4Eyi yɛ Israelfo ahyɛde,\nYakob Nyankopɔn mmara.\n5Otintimii sɛ nhyehyɛe maa Yosef\nbere a ɔsɔre tiaa Misraim no,\nfaako a yɛtee kasa a yɛnte ase no.\n6Ɔka se, “Miyii adesoa no fii wɔn mmati so,\nne wɔn nsa fii kɛntɛn ho.\n7Mo ahohiahia mu mofrɛɛ me na migyee mo,\nmigyee mo so wɔ aprannaa mu;\nmesɔɔ mo hwɛɛ wɔ Meriba nsu ho.\n8“Me nkurɔfo, muntie me kɔkɔbɔ yi,\nIsrael, sɛ mubetie me a!\n9Ɛnsɛ sɛ munya anyame foforo bi wɔ mo mu;\nɛnsɛ sɛ mokotow ananafo anyame.\n10Mene Awurade, mo Nyankopɔn a\nmiyii mo fii Misraim asase so no.\nMummue mo anom tɛtrɛɛ na mɛhyɛ mu ma.\n11“Nanso me nkurɔfo rentie me;\n12Enti migyaa wɔn maa wɔn komaden\nsɛ wɔnyɛ nea wɔpɛ biara.\n13“Sɛ me nkurɔfo tie me,\nna Israel nantew mʼakwan so a,\n14anka medi wɔn atamfo so ama wɔn ntɛm\nna mama me basa so atia wɔn a wokyi wɔn!\n15Wɔn a wɔtan Awurade no de osuro bɛkotow no,\n16Nanso wɔde atoko mu atoko papa bɛma mo adi;\nmede ɔbotan mu wo bɛma mo amee.”\nAKCB : Nnwom 81


Aware na Ɛma Nnipa Ani Gye Anaa? | N&M\nKENKAN WƆ Afrikaans Albanian Amharic Arabic Armenian Bulgarian Cebuano Chinese Mandarin (Simplified) Chinese Mandarin (Traditional) Croatian Czech Danish Dutch English Estonian Ewe Finnish French Georgian German Greek Hiligaynon Hungarian Iloko Indonesian Italian Japanese Kinyarwanda Kirghiz Korean Lingala Lithuanian Malagasy Myanmar Norwegian Pangasinan Polish Portuguese Romanian Russian Sepedi Serbian Sesotho (Lesotho) Shona Sinhala Slovak Slovenian Spanish Swedish Tagalog Tsonga Tswana Turkish Twi Ukrainian Vietnamese Xhosa Zulu\nƐyɛ ampa sɛ Bible kyerɛkyerɛ sɛ obi ani begye a, gye sɛ ɔware anaa? Anhwɛ a, w’adwene bɛyɛ wo sɛ Onyankopɔn Asɛm kyerɛ saa. Adɛn ntia?\nSɛnea Genesis nhoma no kyerɛ no, Onyankopɔn hui sɛ “enye” sɛ ɔbarima a odi kan Adam nko ara bɛtena. Enti Onyankopɔn yɛɛ Hawa sɛ “ɔhokafo a ɔfata” maa Adam. (Genesis 2:18) Asɛm a wɔkyerɛɛ ase “ɔhokafo a ɔfata” no kyerɛ biribi a ɛma ade bi di mũ. Yɛhwɛ saa asɛm yi a, anhwɛ a yɛbɛka sɛ obi nwaree a, ɛkyerɛ sɛ onni mũ. Bio nso, Bible ka nsɛm pii a ɛkyerɛ sɛ aware de nhyira ne anigye ba. Rut ho asɛm no yɛ nhwɛso biako.\nNanso, yebetumi aka sɛ saa asɛm no nti, sɛ Kristoni anware anwo mma a, ɛkyerɛ sɛ onni mũ na ɔrennya anigye anaa? Ɛnyɛ saa na asɛm no te. Onipa a odi mũ na onyaa anigye sen obiara wɔ asase so ne Yesu Kristo. Nanso wanware da na owui. Ná Yesu nim nyansa sen onipa biara a watena asase so pɛn, na “anigye Nyankopɔn” Yehowa suban no ara bi na na ɔno nso wɔ. (1 Timoteo 1:11; Yohane 14:9) Yesu kyerɛɛ nea ɛbɛma obi anya anigye anaa wanya nhyira wɔ wiase. (Mateo 5:1-12) Wanka sɛ aware ka ho.\nEyi kyerɛ sɛ Bible dannan n’ano wɔ aware ho anaa? Dabida. Ɛsɛ sɛ yɛhwɛ nea enti a Yehowa hyehyɛɛ aware. Ɛwom, ɔhyehyɛɛ aware sɛ ɛmma nnipa anigye, na wonnya ayɔnkofa a ɛkɔ akyiri ne awerɛkyekye, nanso mmere bi a atwam no, aware maa Onyankopɔn apɛde bi yɛɛ hɔ. Ɛho nhwɛso ne sɛ, na Onyankopɔn pɛ sɛ Adam ne Hawa ‘wo na wɔdɔɔso na wɔhyɛ asase so ma.’ (Genesis 1:28) Sɛ Adam ne Hawa anware a, anka wɔn mu biara rentumi mma Onyankopɔn atirimpɔw no mma mu. Mmom, na wɔn mu biara wɔ dwuma titiriw bi di na ama saa atirimpɔw no aba mu.\nBio nso, bere a Yehowa ne Israel man nantewee no, na ɔwɔ atirimpɔw pɔtee bi a ɛfa aware ne abusua ho. Ná ɔpɛ sɛ ɔman no mu nnipa dɔɔso sɛnea ɛbɛyɛ a wɔn atamfo mmu mfa wɔn so. Ná ɛyɛ n’atirimpɔw nso sɛ Mesia no befi Yuda abusua mu aba na wabegye adesamma anokwafo afi bɔne ne owu mu. (Genesis 49:10) Enti sɛ Israelni bea a osuro Onyankopɔn ware wo mma a, na wobu no sɛ ɛyɛ nhyira kɛse, na sɛ amma saa a, ɛnde na ayɛ awerɛhow ne aniwu.\nƐnnɛ nso ɛ? Onyankopɔn ahyɛde a ɔde maa nnipa sɛ wɔnwo ‘nhyɛ asase so ma’ tete mmere mu no, ɛnnɛ a nnipa ayɛ bebree wɔ asase so yi, ɛyɛ nhyɛ sɛ Kristofo ware na wɔwo anaa? Dabi. (Mateo 19:10-12) Ɛho nhia bio nso sɛ wɔbɔ abusua a Mesia befi mu aba anaa ɔman a wɔbɛwo Agyenkwa no ato mu ho ban. Sɛ ɛte saa a, ɛnde adwene bɛn na ɛsɛ sɛ Kristofo nya wɔ aware ne sigyadi ho?\nNea ɛwom ara ne sɛ yebetumi aka sɛ aware ne sigyadi nyinaa yɛ akyɛde a efi Onyankopɔn hɔ. Yɛn nyinaa nim sɛ akyɛde bi wɔ hɔ a eye ma obi nanso enye mma obi. Aware yɛ ade kronkron a ɛma yenya ɔdɔ ne ayɔnkofa ne nnyinaso pa ma abusua. Nanso Bible ka no pefee sɛ wɔn a wɔbɛware wɔ wiase bɔne yi mu no behyia ɔhaw anaasɛ wɔn ho “behiahia wɔn ɔhonam mu.” Ɛba sigyadi so a, Yehowa mmu no sɛ ɛde aniwu ne awerɛhow ba. Mmom no, n’Asɛm kyerɛ sɛ sigyadi ye sen aware wɔ nneɛma bi mu.—1 Korintofo 7:28, 32-35.\nEnti Bible nkasa ntia aware, na ɛnkasa ntia sigyadi nso. Yehowa a ɔhyehyɛɛ aware ne abusua no, ɔpɛ sɛ wɔn a wɔsom no nyinaa, asigyafo ne awarefo nyinaa, ani gye na wonya abotɔyam.


Mateo 21:1-17 NA-TWI | Biblica\nMateo 21:1-17 NA-TWI\nAka kakra na Yesu ne n’asuafo no adu Yerusalem no, wɔbɛnee kurow bi a wɔfrɛ no Betfage a ɛwɔ Ngo Bepɔw no so hɔ no. Ɛhɔ na Yesu somaa n’asuafo no mu baanu sɛ, wonni kan nkɔ.\nƆka kyerɛɛ wɔn se, “Sɛ mudu hɔ a, mubehu sɛ wɔasa afurum bi ne ne ba hama. Monsan wɔn na momfa wɔn mmrɛ me. Sɛ obi bisa mo se, dɛn na moreyɛ a, monka nkyerɛ onii no se, ‘Wɔn ho hia Awurade’ na asɛm biara remma.”\nWɔyɛɛ eyi hyɛɛ tete nkɔmhyɛ a ɛka se, “Monka nkyerɛ Sion babea se, wo hene reba wo nkyɛn. Odwo, na ɔte afurum ne afurum ba so” no mu den.\nAsuafo baanu no yɛɛ nea Yesu ka kyerɛɛ wɔn no. Wɔde mmoa no brɛɛ no no, wɔde wɔn ntama sesɛw afurum no so, maa Yesu tenaa ne so. Nnipadɔm a wɔwɔ hɔ no bi de wɔn ntama sesɛw ɔkwan a ɔde aboa no nam so no so. Ebinom nso bubuu nnubaa, de sesɛw ɔkwan no mu saa ara. Dɔm no tu teɛe, de osebɔ teɛteɛɛm se, “Hosiana, Dawid Ba! Nhyira ne nea ɔnam Awurade din mu reba no. Hosiana wɔ soro nohɔ!”\nBere a oduu Yerusalem no, kurow no nyinaa bɔɔ twi. Ɛhɔfo no bisae se, “Na hena ni?”\nNnipadɔm no buae se, “Ɛyɛ Yesu, odiyifo a ofi Nasaret a ɛwɔ Galileaman mu no.”\nYesu fii hɔ no, ɔkɔɔ asɔrefi. Oduu hɔ no, ɔpamoo aguadifo a wɔwɔ hɔ no nyinaa kaa sikasesafo apon nyinaa guu fam, bubuu apata a wɔtɔn mmorɔnoma wɔ mu no nyinaa gui.\nYesu ka kyerɛɛ wɔn se, “Kyerɛwsɛm no ka se, ‘M’asɔrefi yɛ beae a wɔbɔ mpae.’ Nanso, mo de, mode hɔ ayɛ akorɔmfo atenae.”\nAfei, anifuraefo ne mmubuafo baa ne nkyɛn wɔ asɔrefi hɔ, ma ɔsaa wɔn nyinaa yare. Nanso, bere a asɔfo mpanyin ne Yudafo mpanyin bi huu anwonwade yi, na wɔtee nso sɛ, mmofra nkumaa a wɔwɔ asɔrefi hɔ reteɛteɛm se, “Nhyira nka Dawid Ba no” no, anyɛ wɔn dɛ. Enti, wobisaa Yesu se, “Wote nsɛm a mmofra no reka no anaa?”\nYesu buae se, “Yiw. Na monkenkanee saa Kyerɛwsɛm a ɛka se, ‘Mmotafowa mpo bɛkamfo no’ no da, anaa?”\nAfei ofii hɔ san kɔɔ Betania kɔdaa hɔ.\nRead More of Mateo 21


Saul tan asafo no ani (1-3)\nAsɛnka adwuma a Filipo yɛe wɔ Samaria no sow aba (4-13)\nWɔsomaa Petro ne Yohane kɔɔ Samaria (14-17)\nSimon yɛe sɛ ɔde sika bɛtɔ honhom kronkron (18-25)\nEtiopiani a ɔyɛ ahemfi panyin no (26-40)\n8 Saul nso penee kum a na wɔrekum no no so.+ Efi saa da no, nkurɔfo tan asafo a ɛwɔ Yerusalem no ani denneennen. Na wɔn nyinaa bɔ hwetee Yudea ne Samaria nsaase nyinaa so ma ɛkaa asomafo no nko ara.+ 2 Ɛnna mmarima bi a wɔmfa wɔn som nni agoru faa Stefano kosiee no, na wosuu no pii. 3 Na Saul fii ase tuu n’ani sii asafo no so. Owurawuraa afi mu kɔtwee mmarima ne mmea nyinaa, na ɔma wɔde wɔn koguu afiase.+ 4 Nanso wɔn a wɔbɔ hwetee no kyinii asaase no so kaa Onyankopɔn asɛm no ho asɛmpa.+ 5 Na Filipo kɔɔ Samaria+ kurow no* mu, na ofii ase kaa Kristo ho asɛm kyerɛɛ wɔn. 6 Na nnipadɔm no de koma koro tiee nsɛm a Filipo kae no. Na wɔyɛɛ aso maa no, na wɔhwɛɛ nsɛnkyerɛnne a ɔyɛe no. 7 Ná nnipa pii wɔ ahonhom fĩ, na ahonhom no de nne kɛse teɛteɛɛm, na wopue fii wɔn mu.+ Bio nso, mmubuafo ne mpakye pii nyaa ayaresa. 8 Enti anigye kɛse baa kurow no mu. 9 Saa bere no, na ɔbarima bi wɔ kurow no mu a wɔfrɛ no Simon. Ná oyi nkonyaa ma Samaria man no ho dwiriw wɔn, na na ɔka sɛ ɔyɛ onipa kɛse. 10 Ná wɔn nyinaa tie no, efi akumaa so kosi ɔkɛse so, na na wɔka sɛ: “Ɔbarima yi ne Onyankopɔn Tumi a wɔfrɛ no Ɔkɛse no.” 11 Ná wotie no, efisɛ na ɔde ne nkonyaayi no ama wɔn ho adwiriw wɔn akyɛ. 12 Na bere a wogyee Filipo a ɔreka Onyankopɔn Ahenni+ ne Yesu Kristo din ho asɛmpa no dii no, wɔma wɔbɔɔ wɔn asu, mmarima ne mmea nyinaa.+ 13 Simon ankasa nso bɛyɛɛ gyidini, na bere a wɔbɔɔ no asu wiei no, ɔde ne ho bɔɔ Filipo;+ na nsɛnkyerɛnne ne anwonwade akɛse a na ɛrekɔ so a ohui no maa ne ho dwiriw no. 14 Bere a asomafo a wɔwɔ Yerusalem no tee sɛ nnipa a ɛwɔ Samaria no agye Onyankopɔn asɛm no,+ wɔsomaa Petro ne Yohane kɔɔ wɔn nkyɛn, 15 na Petro ne Yohane sian kɔɔ hɔ kɔbɔɔ mpae maa wɔn sɛnea ɛbɛyɛ a wobenya honhom kronkron,+ 16 efisɛ Awurade Yesu din mu nko ara na na wɔabɔ wɔn asu, na honhom kronkron no de, na ennya mmaa wɔn mu biara so.+ 17 Ɛnna wɔde wɔn nsa guu wɔn so,+ na wofii ase nyaa honhom kronkron. 18 Bere a Simon hui sɛ asomafo no nsa a wɔde gu obi so na ɛma onya honhom no, ɔyɛe sɛ ɔrema wɔn sika, 19 na ɔkae sɛ: “Momma me tumi yi bi, na obiara a mede me nsa begu no so no anya honhom kronkron.” 20 Na Petro ka kyerɛɛ no sɛ: “Wo ne wo dwetɛ nyinaa nsɛe,* efisɛ ɛyɛ wo sɛ wubetumi de sika atɔ Onyankopɔn dom akyɛde.+ 21 Wunni kyɛfa biara wɔ asɛm yi mu, na wonka ho, efisɛ wo koma nteɛ wɔ Onyankopɔn anim. 22 Enti sakra w’adwene wɔ saa bɔne a woayɛ yi ho, na srɛ Yehowa* sɛ, sɛ ɛbɛyɛ yiye a, ɔmfa bɔne a woasusuw wɔ wo koma mu no nkyɛ wo; 23 na mahu sɛ woyɛ awuduru a ɛyɛ nwene,* na woyɛ bɔne akoa.” 24 Ɛnna Simon ka kyerɛɛ wɔn sɛ: “Monsrɛ Yehowa* mma me, na nea moaka yi mu biara amma me so.” 25 Enti bere a wodii adanse frenkyemm na wɔkaa Yehowa* asɛm no, wɔsan de wɔn ani kyerɛɛ Yerusalem. Bere a wɔrekɔ no, wɔkaa asɛmpa no wɔ Samariafo nkuraa bebree ase.+ 26 Ɛnna Yehowa* bɔfo+ ka kyerɛɛ Filipo sɛ: “Sɔre na kɔ anaafo, ɔkwan a esian fi Yerusalem kɔ Gasa no so.” (Eyi yɛ ɔkwan a ɛda sare so.) 27 Ɛnna ɔsɔre kɔe, na hwɛ! Etiopiani bi a ɔyɛ ahemfi panyin* ni. Ná ɔyɛ otumfo a ɔhyɛ Etiopiafo hemmaa Kandake ase, na ɔno na na ɔhwɛ ne sika nyinaa so. Ná wakɔ Yerusalem akɔsom,+ 28 na na ɔte ne teaseɛnam mu resan akɔ. Ná ɔrekenkan odiyifo Yesaia nhoma no den. 29 Enti honhom no ka kyerɛɛ Filipo sɛ: “Kɔ hɔ, na bɛn teaseɛnam yi ho.” 30 Filipo tuu mmirika kɔɔ ho, na ɔtee sɛ ɔrekenkan odiyifo Yesaia nhoma no den. Ɛnna obisaa no sɛ: “Wote nea worekenkan no ase?” 31 Ɔkae sɛ: “Sɛ obi ankyerɛ me a, mɛyɛ dɛn atumi ate ase?” Enti ɔsrɛɛ Filipo sɛ ɔmforo mmɛtena ne nkyɛn. 32 Kyerɛwnsɛm mu asɛm a na ɔrekenkan no ni: “Wɔde no kɔe te sɛ oguan a wɔrekokum no, na sɛnea oguan ba a wɔretwitwa ne nwi yɛ komm no, saa ara na ɔno nso ammue n’ano.+ 33 Bere a wɔbrɛɛ no ase no, wɔammu atɛntrenee amma no.+ Hena na ɔbɛkyerɛ n’awo ntoatoaso?* Efisɛ wotwaa no* fii asaase so.”+ 34 Ɛnna ahemfi panyin* no bisaa Filipo sɛ: “Mesrɛ wo, hena na odiyifo no reka ne ho asɛm yi? N’ankasa anaa onipa foforo bi?” 35 Filipo fii ase kasae, na ɔde kyerɛwsɛm a na ahemfi panyin* no rekenkan no fii ase kaa Yesu ho asɛmpa kyerɛɛ no. 36 Bere a wɔnam kwan so rekɔ no, wokoduu nsu bi ho, na ahemfi panyin* no kae sɛ: “Hwɛ! Nsu na ɛda hɔ yi. Dɛn na esiw me kwan sɛ mɛbɔ asu?” 37 *—— 38 Ɛnna ɔmaa teaseɛnam no gyinae, na Filipo ne ahemfi panyin* no nyinaa sian kɔɔ nsu no mu, na ɔbɔɔ no asu. 39 Bere a wofii nsu no mu puei no, ntɛm ara na Yehowa* honhom de Filipo kɔe, na ahemfi panyin* no anhu no bio, na ɔde anigye kɛse toaa so kɔɔ ne kwan. 40 Na Filipo kopuee Asdod, na ɔkɔfaa asaase no so toaa so kaa asɛmpa no wɔ nkurow no nyinaa mu kosii sɛ oduu Kaesarea.+\n^ Ebetumi nso akyerɛ, “Samaria kurow bi.”\n^ Anaa “nyera.”\n^ Nt., “bɔnwoma nwenenwene.”\n^ Anaa “baabi a n’ase fi?”\n^ Anaa “ne nkwa.”


Забур 102 CARS - Nnwom 102 AKCB\nAberante mmɔborɔni mpaebɔ. Osu kyerɛ Awurade bere a ɔwɔ ahohia mu.\n1Awurade, tie me mpaebɔ;\nna ma me mmoa ho sufrɛ nnu wʼanim.\n2Mmfa wʼanim nhintaw me\nbere a mewɔ ahohia mu.\nBrɛ wʼaso ase ma me;\nna sɛ misu frɛ wo a, gye me so ntɛm.\n3Me nkwanna reyera te sɛ wusiw;\nme nnompe adɔ sɛ nyansramma.\n4Me koma abotow na akisa sɛ sare;\nna me kɔn nnɔ aduan.\n5Mʼapinisi dennen nti\nmaka ɔhonam ne nnompe.\n6Mete sɛ sare so patu,\nte sɛ patu a ɔte nnwiriwii mu.\n7Meda hɔ a, mʼani gu so; mayɛ sɛ\nanomaa bi a ɔno nko ara si ɔdan atifi.\n8Da mu nyinaa mʼatamfo bɔ me akutia.\nWɔn a wodi me ho fɛw no bɔ me din de dome.\n9Mede nsõ ayɛ mʼaduan\nna mede nusu fra me nsu mu\n10esiane wʼabufuwhyew dennen no nti,\nwoama me so, ayi me asi nkyɛn.\n11Me nkwa nna te sɛ anwummere sunsuma;\nna mehyew sɛ sare.\n12Nanso wo Awurade, woyɛ ɔhene daa daa;\nna wo din a ahyeta no te hɔ daa awo ntoatoaso nyinaa mu.\n13Wobɛsɔre na woahu Sion mmɔbɔ;\nbere adu sɛ wuhu no mmɔbɔ;\nbere a wohyɛe no aso.\n14Nʼabo som bo ma wʼasomfo;\nne mfutuma hyɛ wɔn awerɛhow.\n15Amanaman no besuro Awurade din;\nasase so ahemfo nyinaa bedi wʼanuonyam ni.\n16Awurade bɛkyekyere Sion bio,\nna wapue wɔ nʼanuonyam mu.\n17Obetie mmɔborɔfo mpaebɔ;\nna ɔremmu nʼani ngu wɔn sufrɛ so.\n18Monkyerɛw eyi mma nkyirimma,\nsɛnea ɛbɛyɛ a wɔn a wonnya nwoo wɔn no bɛkamfo Awurade;\n19“Awurade hwɛɛ fam fi ne kronkronbea wɔ ɔsoro hɔ;\nofi ɔsoro hwɛɛ asase,\n20sɛnea ɔbɛte nneduafo apinisi,\nna wɔagyaa wɔn a wɔabu wɔn kumfɔ no.”\n21Enti wɔbɛpae mu abɔ Awurade din wɔ Sion\nna wɔakamfo no wɔ Yerusalem,\n22bere a amanaman ne ahenni ahorow\nbehyia mu na wɔasom Awurade.\n23Ɔmaa me yɛɛ mmerɛw wɔ bere a merenyin.\nOtwaa me nkwa nna so.\n24Enti mekae se,\n“Me Onyankopɔn, mfa me nkɔ, wɔ me nkwa nna mfimfini;\nwo mfe wɔ hɔ daa kodu awo ntoatoaso nyinaa mu.\n25Mfiase no wotoo asase fapem,\n26Ne nyinaa betwa mu na wo de, wobɛtena hɔ daa;\nwɔbɛtetew te sɛ atade.\nWobɛsesa wɔn te sɛ ntama,\nna wɔbɛtow wɔn agu.\n27Nanso wote sɛnea wote,\nna wo mfe to rentwa da.\n28Wʼasomfo mma bɛtena nkwa mu wɔ wʼanim;\nna wɔn asefo ase betim wɔ wʼanim.”\nAKCB : Nnwom 102


Nephi ne Mprɛtse, no gu mu ahorow ebien: mprɛtse nkakraba na mprɛtse akɛse. Dza odzi kan no fa sunsum mu ndzɛmba na nkɔnhyɛfo no, hɔn somdwuma na hɔn nkyerɛkyerɛ na hɔn dwumadzi ho. Na dza odzi do no so yɛ nkorɔfo a wɔrekã hɔnho asɛm no ho abakɔsɛm (1 Nephi 9:2–4). Ofi Mosiah n’aber do na wɔdze mprɛtse akɛse no so aka ndzɛmba a sunsum mu ndzɛmba etsitsir wɔ do no ho.\nMormon ne Mprɛtse, iyi so yɛ Nephi ne mprɛtse akɛse do nsɛm a Mormon etwitwa do esinesin, na ɔakã ho nsɛm pii so. Dɛm mprɛtse yi do na yebohu abakɔsɛm a Mormon kyerɛwee no no nsɔwdo na dza ne ba Moroni so dze kãa ho.\nEther ne Mprɛtse, iyi so kã hɛn Jaredfo ho abakɔsɛm. Moroni twitwaa nsɛm no do esinesin na ɔdze nankasa nedze kekãa ho na ɔkyerɛɛw ber no mu abakɔsɛm na ɔkãa bɔɔ mu na ɔtoo no dzin “Ether Nwoma”.\nAyewa Mprɛtse no Lehi no nkorɔfo dze fi Jerusalem bae wɔ afe 600 a nna wonnyaa nnwoo Christ no. Dza ɔwɔ yinom do nye “Moses no nwoma enum, … na Jewfo hɔn kyerɛwsɛm fitsi ahyɛse, … dze kɛpem ber a Judahfo hɔn hen Zedekiah hyɛɛ n’ahendzi ase no; na nkɔnhyɛfo krɔnkrɔn hɔn nkɔnhyɛfo” (1 Nephi 5:11–13). Kyerɛwsɛm pii a ɔwɔ mprɛtse yinom do a ɔfa Isaiah na nkɔnhyɛfo a hɔn edzin wɔ Bible mu nye hɔn a hɔn edzin nnyi mu no so ho nsɛm wɔ Mormon Nwoma no mu.\nMormon Nwoma no gu mu ahorow anaa nkyekyɛmu etsitsir duenum, a wɔfrɛ kor biara nwoma a, ɔtɔdɛ hɔn a wɔkyerɛwee no ne dzin na ɔda do, gyedɛ no mu kor pɛr. No mu dodow a odzi kan (nwoma no mu esia a odzi kan dze kɛpem Omni no) wɔkyerɛɛ ase fii Nephi ne mprɛtse nkakraba no do. Nwoma a ɔwɔ Omni na Mosiah ne ntamu no, wɔdze dza wɔfrɛ no Mormon ne Nsɛm no ahyɛ hɔ. Dza wɔdze ahyɛ ntamu hɔ no toa kyerɛwsɛm no a woekrukye wɔ mprɛtse nkakraba no nye dza ɔwɔ mprɛtse akɛse no do a Mormon twitwaa do esinesin no do.\nDza ɔwar koraa a ɔhyɛ ase fi Mosiah dze kɛpem Mormon tsir 7 no yɛ Nephi ne mprɛtse akɛse no a Mormon twitwaa do esinesin a wɔakyerɛ ase no. Dza odzi ewiei a ɔhyɛ ase fi Mormon tsir 8 dze kesi nwoma no n’ewiei no Mormon ne babanyin Moroni na okrukyee. Ɔno na ber a otwitwaa n’egya ne bra mu nsɛm kyerɛw no, otwitwaa Jaredfo abakɔsɛm do esinesin wiei (dɛ mbrɛ ɔyɛɛ Ether nwoma no) ekyir no ɔdze dza wɔfrɛ no Moroni nwoma no kãa ho.\nBɛyɛ mfe 421 a wɔwoo Christ n’ekyir no mu, na Moroni a ɔyɛ Nephifo hɔn nkɔnhyɛnyi a odzi ekyir—abakɔsɛm kyerɛwfo no sɔɔw kyerɛwsɛm krɔnkrɔn no ano na ɔdze kosumae maa Ewuradze, ama woeyi no wɔ nda a odzi ekyir no mu, dɛ mbrɛ Nyankopɔn nam Ne tsetse nkɔnhyɛfo do kãe no. Wɔwoo Christ n’ekyir, wɔafe 1823 mu, na dɛm Moroni kor yi ara, a nna ɔasoɛr efi ewufo mu no kɛseraa Nkɔnhyɛnyi Joseph Smith na oyii mprɛtse a woekrukye no maa no.\nDza ɔfa nwoma kor yi ho: Asɔpɔkan dzin krataafa a, odzi dza ɔwɔ mu krataafa no enyim pɛɛ no, woyii fii mprɛtse no mu na ɔkã kyerɛwee krɔnkrɔn no ho. Mbueienyi no a ɔammfa akyerɛwamba soronko annkyerɛw, tse dɛ 1 Nephi na dza odzi Mosiah tsir 9 enyim pɛɛ no no so kã kyerɛwee krɔnkrɔn no ho. Mbueienyi horow a wɔdze akyerɛwmba soronko akyerɛw, tse dɛ tsir ne tsir nsɛm no, nnkã asɔpɔkan kyerɛwee no ho mbom ɔyɛ adzesũa mboa a wɔdze akã ho ama akenkan aakɔ do yie.\nMfomdo nkakramba binom akɔ do wɔ nkaano Mormon Nwoma a woetsintsim no Ngyerisi Bɔrofo kasa mu no. Nwoma yi na ɔatsentsen dza ɔfata a ɔdze no mu nsɛm nye dza asɔpɔkan nwoma a Nkɔnhyɛnyi Joseph Smith yɛɛ mu nsesae ana woritsinstim no asaa.\nƆmmfa Dza Ɔwɔ Mu no\nAse nsɛnsin, ankorankor nsɛnsin, anaa ɔfa dza ɔwɔ mu biara nnyi hɔ.


13 Israelfo fii ase yɛɛ bɔne bio wɔ Yehowa ani so,+ enti Yehowa de wɔn hyɛɛ Filistifo+ nsa mfe aduanan. 2 Saa bere no na ɔbarima bi wɔ Sora+ a ofi Dan abusuakuw+ mu a ne din de Manoa.+ Ná ne yere yɛ obonin a ɔnwo.+ 3 Da bi Yehowa bɔfo baa ɔbea no nkyɛn+ bɛka kyerɛɛ no sɛ: “Hwɛ, woyɛ obonin a wonwo, nanso wubenyinsɛn awo ɔbabarima.+ 4 Hwɛ na woannom bobesa anaa mmosã biara,+ na nni biribiara a ɛho ntew.+ 5 Hwɛ, wubenyinsɛn awo ɔbabarima, na ɛnsɛ sɛ oyiwan ka ne ti,+ efisɛ sɛ abofra no nya fi yafunu mu pɛ+ a, ɔbɛyɛ Nasirini+ ama Onyankopɔn. Na ɔno na obedi anim agye Israel afi Filistifo nsam.”+ 6 Ɛnna ɔbea no kɔbɔɔ ne kunu amanneɛ sɛ: “Hwɛ, nokware Nyankopɔn nipa bi baa me nkyɛn. Ne su te sɛ nokware Nyankopɔn bɔfo,+ na ne ho yɛ hu paa.+ Nanso mammisa no faako a ofi, na wammɔ ne din ankyerɛ me.+ 7 Na ɔka kyerɛɛ me sɛ: ‘Wubenyinsɛn awo ɔbabarima.+ Na hwɛ na woannom bobesa anaa mmosã biara, na nni biribiara a ɛho ntew, efisɛ sɛ abofra no nya fi yafunu mu pɛ a, ɔbɛyɛ Nasirini ama Onyankopɔn akosi ne wuda.’”+ 8 Ɛnna Manoa bɔɔ Yehowa mpae sɛ: “Yehowa, mesrɛ wo,+ ma nokware Nyankopɔn nipa a wosomaa no no nsan mmra, na ɔmmɛkyerɛ+ yɛn nea yɛnyɛ abofra a yɛbɛwo no no.”+ 9 Na nokware Nyankopɔn no tiee Manoa,+ na bere a ɔbea no wɔ wuram no, nokware Nyankopɔn bɔfo no san baa ne nkyɛn. Saa bere no na ne kunu Manoa nni ne nkyɛn. 10 Na ntɛm ara na ɔbea no tuu mmirika kɔka kyerɛɛ ne kunu+ sɛ: “Hwɛ, ɔbarima a ɔbaa me nkyɛn nnaano no asan aba!”+ 11 Manoa tee saa no, ɔsɔre dii ne yere akyi baa ɔbarima no nkyɛn, na obisaa no sɛ: “Wone ɔbarima a wo ne ɔbea yi kasae no?”+ Na obuae sɛ: “Ɛyɛ me.” 12 Ɛnna Manoa kae sɛ: “Nea woaka no mmra mu. Na abofra no asetena bɛyɛ dɛn, na dɛn na ɔbɛyɛ?”+ 13 Na Yehowa bɔfo no ka kyerɛɛ Manoa sɛ: “Biribiara a maka akyerɛ ɔbea no, ɔnhwɛ nni so.+ 14 Ɛnsɛ sɛ ɔde biribiara a efi bobe mu ka n’ano. Ɔnnnom bobesa anaa mmosã biara,+ na onnni biribiara a ɛho ntew.+ Nea maka akyerɛ no nyinaa, ɔnhwɛ nni so.”+ 15 Afei Manoa ka kyerɛɛ Yehowa bɔfo no sɛ: “Yɛsrɛ wo, twɛn ma yɛmpɛ abirekyi kumaa bi nyɛ aduan mma wo.”+ 16 Nanso Yehowa bɔfo no ka kyerɛɛ Manoa sɛ: “Sɛ wugye me ka ha mpo a, meremfa w’aduan no bi nka m’ano; nanso sɛ wopɛ sɛ wobɔ ɔhyew afɔre ma Yehowa+ a, wubetumi abɔ.” Saa bere yi nyinaa na Manoa nnim sɛ ɔyɛ Yehowa bɔfo. 17 Afei Manoa ka kyerɛɛ Yehowa bɔfo no sɛ: “Mepɛ sɛ mihu wo din+ na sɛ nea woaka yi nyinaa ba mu a, yɛahyɛ wo anuonyam.” 18 Na Yehowa bɔfo no ka kyerɛɛ no sɛ: “Dɛn nti na wopɛ sɛ wuhu me din? Me din yɛ nwonwa.” 19 Enti Manoa faa abirekyi kumaa bi ne aduan kɔbɔɔ afɔre wɔ ɔbotan no so maa Yehowa,+ na ɔyɛɛ anwonwade maa Manoa ne ne yere de wɔn ani hui. 20 Afei bere a ogyaframa fi afɔremuka no so rekɔ soro no, Yehowa bɔfo no faa ogyaframa no mu foro kɔɔ soro. Manoa ne ne yere hwɛɛ nea ɛrekɔ so,+ na wɔde wɔn anim butubutuw fam.+ 21 Yehowa bɔfo no ansan amma Manoa ne ne yere nkyɛn bio. Afei Manoa hui sɛ ɔyɛ Yehowa bɔfo.+ 22 Na Manoa ka kyerɛɛ ne yere sɛ: “Ɔkwan biara so yebewu,+ efisɛ yɛde yɛn ani ahu Onyankopɔn.”+ 23 Ɛnna ne yere ka kyerɛɛ no sɛ: “Sɛ Yehowa pɛ sɛ okum yɛn a, anka ɔrennye yɛn nsam ɔhyew afɔre ne aduan afɔre no,+ na anka ɔremma yenhu eyinom nyinaa, na anka ɔremma yɛnte biribi a ɛte sɛɛ nso.”+ 24 Akyiri yi ɔbea no woo ɔbabarima na ɔtoo no din Samson.+ Abofra no nyinii, na Yehowa kɔɔ so hyiraa no.+ 25 Na Yehowa honhom+ baa no so wɔ Mahane-Dan+ wɔ Sora+ ne Estaol+ ntam.


2 Beresosɛm 35 | Intanɛt So Bible| Wiase Foforɔ Nkyerɛaseɛ\n2 Beresosɛm 35:1-27\n35 Ɛnna Yosia+ dii twam+ afahyɛ maa Yehowa wɔ Yerusalem, na wokum twam guan+ no ɔsram a edi kan+ no da a ɛto so dunan.+ 2 Na ɔde asɔfo no sisii wɔn nnwuma so,+ na ɔhyɛɛ wɔn nkuran+ sɛ wɔnyɛ Yehowa fie adwuma+ no. 3 Afei ɔka kyerɛɛ Lewifo a wɔkyerɛkyerɛ+ Israel nyinaa, wɔn a wɔyɛ kronkron Yehowa anim no sɛ: “Momfa Adaka kronkron+ no nkosi ofie+ a Dawid ba, Israel hene Solomon sii no mu; enhia sɛ mosoa wɔ mo mmati so bio.+ Afei monsom+ Yehowa mo Nyankopɔn ne ne man Israel. 4 Munsiesie mo ho abusuafie abusuafie,+ mo nkyekyɛm+ so, sɛnea Israel hene Dawid kyerɛwee+ ne sɛnea ne ba Solomon kyerɛwee+ no. 5 Munnyinagyina+ kronkronbea hɔ mma mo nuanom, ɔman mma no, sɛnea wɔn agyanom abusuafie te,+ na Lewifo agyanom nkyekyɛm+ biara nnya ne de. 6 Munkum twam+ guan no, munnwira+ mo ho na munsiesie mo ho mma mo nuanom, na monyɛ sɛnea Yehowa asɛm a ɔnam Mose so kae no te.”+ 7 Afei Yosia de nguammaa ne mmirekyi nkumaa bae sɛ wɔmfa ne nyinaa mmɔ twam afɔre mma obiara a ɔwɔ hɔ, ɔman mma no nyinaa. Ne nyinaa dodow sii mpem aduasa, ne anantwi mpem abiɛsa.+ Eyi nyinaa fi ɔhene agyapade mu.+ 8 Ne mpanyimfo+ no nso fi wɔn pɛ mu de afɔrebɔde bae sɛ wɔmfa mmɔ twam afɔre mma ɔman no+ ne asɔfo ne Lewifo no. Hilkia+ ne Sakaria ne Yehiel, mpanyimfo a wɔwɔ nokware Nyankopɔn fie hɔ nso de twam mmoa nkumaa mpem abien ahansia, ne anantwi ahasa maa asɔfo no sɛ wɔmfa mmɔ twam afɔre. 9 Konania ne ne nuanom Semaia ne Netanel, ne Hasabia ne Yeiel ne Yosabad, Lewifo mpanyimfo no, de twam mmoa nkumaa mpem anum ne anantwi ahanum bae sɛ wɔmfa mmɔ twam afɔre mma Lewifo no. 10 Enti wosiesiee ɔsom ho nneɛma no,+ na asɔfo no gyinagyinaa+ wɔn gyinabea,+ na Lewifo no gyinagyinae, wɔn nkyekyɛm so+ sɛnea ɔhene ahyɛde te.+ 11 Na wokum twam guan+ no, na asɔfo+ no de mogya a wogyei no petepetee,+ na Lewifo no nso guaa+ mmoa no. 12 Afei nso wosiesiee ɔhyew afɔre no de maa ɔman mma+ no sɛnea wɔn agyanom+ nkyekyɛm te, sɛ wɔmfa nkɔ Yehowa anim+ sɛnea wɔakyerɛw Mose nhoma mu+ no; saa na wɔyɛɛ anantwi no nso. 13 Na wɔnoaa+ twam+ afɔrebɔde no wɔ ogya so sɛnea amane te; akronkronne no nso wɔnoae+ wɔ asɛn ne nkuku ne nsanka mu, na wɔyɛɛ ntɛm de brɛɛ ɔman mma+ no. 14 Ɛno akyi no, wosiesiee bi maa wɔn ho ne asɔfo+ no, efisɛ asɔfo no, Aaron mma no bobɔɔ ɔhyew afɔre+ na wɔhyew srade+ no kosii anadwo, enti Lewifo no siesiee+ bi maa wɔn ho ne asɔfo no, Aaron mma no. 15 Na Asaf+ mma nnwontofo+ no kɔɔ wɔn nnwuma so sɛnea Dawid+ ne Asaf+ ne Heman+ ne ɔhene dehufo+ Yedutan+ hyɛe no, na apon ano ahwɛfo+ no gyinagyinaa apon no nyinaa ano.+ Ná ɛho nhia sɛ wogyae wɔn nnwuma, efisɛ wɔn nuanom Lewifo no siesiee+ bi maa wɔn. 16 Wowiee Yehowa som ho nneɛma no nyinaa saa da no, na wodii twam+ no bobɔɔ ɔhyew afɔre Yehowa afɔremuka no so sɛnea Ɔhene Yosia hyɛe no.+ 17 Enti Israelfo a wɔwɔ hɔ no dii twam+ no saa bere no, na wodii paanoo a mmɔkaw nnim afahyɛ no nso nnanson.+ 18 Efi odiyifo Samuel bere so no, na wonnii twam bi sɛ eyi da wɔ Israel,+ na na Israel hene foforo biara+ nso nnii twam a ɛte sɛ nea Yosia ne asɔfo ne Lewifo no ne Yudafo ne Israelfo a wɔwɔ hɔ nyinaa ne Yerusalemfo dii no. 19 Yosia ahenni afe a ɛto so dunwɔtwe mu na wodii twam yi.+ 20 Eyinom nyinaa akyi, bere a Yosia siesiee ofie no wiei no, Egypt hene+ Neko+ bedii ako wɔ Karkemis,+ Eufrate ho. Na Yosia+ kɔe sɛ ɔne no de rekosi ani.+ 21 Ɛnna ɔsomaa abɔfo kɔɔ ne nkyɛn sɛ: “Dɛn na me ne wo wɔ yɛ, Yuda hene? Ɛnyɛ wo so na mereba nnɛ, na ofie foforo na me ne no rekɔko, na Onyankopɔn na waka akyerɛ me sɛ memma akomatu mmra. Onyankopɔn a ɔka me ho nti, sɛ wopɛ no yiye a san w’akyi, na mma ɔnnsɛe wo.”+ 22 Nanso Yosia annan amfi ne ho,+ na ɔsakraa+ ne ho sɛ ɔne no rekɔko, na wantie Neko+ asɛm a efi Onyankopɔn anom no. Enti ɔkɔɔ Megido+ tataw so ne no kɔkoe. 23 Na agyantofo+ tow agyan kɔwɔɔ Ɔhene Yosia, na ɔhene no ka kyerɛɛ ne nkoa sɛ: “Munyi me nsi fam na wɔapira me pira bɔne.”+ 24 Enti ne nkoa no yii no fii teaseɛnam no mu kɔɔ ne ko teaseɛnam a edi hɔ no mu de no kɔɔ Yerusalem.+ Saa na ɛyɛe na owui,+ na wosiee no n’agyanom asiei.+ Yuda ne Yerusalem nyinaa suu+ Yosia. 25 Na Yeremia+ twaa Yosia ho kwadwom;+ ɛde besi nnɛ, mmarima nnwontofo ne mmea+ nnwontofo no nyinaa da so bɔ Yosia din wɔ wɔn kwadwom mu; abɛyɛ ahyɛde wɔ Israel, na wɔakyerɛw wɔ kwadwom no mu.+ 26 Yosia ho nsɛm a aka,+ adɔe+ a ɔyɛe sɛnea wɔakyerɛw wɔ Yehowa mmara+ mu, 27 ne ne ho nsɛm, ne mfiase kosi n’awiei+ no, wɔakyerɛw ne nyinaa wɔ Israel ne Yuda Ahene Nhoma+ no mu.\n2 Beresosɛm 35


KENKAN WƆ Afrikaans Albanian Amharic Arabic Armenian Azerbaijani Azerbaijani (Cyrillic) Bulgarian Cebuano Chichewa Chinese Mandarin (Simplified) Chinese Mandarin (Traditional) Chitonga Croatian Czech Danish Dutch English Estonian Ewe Finnish French Georgian German Greek Hebrew Hiligaynon Hungarian Icelandic Iloko Indonesian Italian Japanese Kinyarwanda Kirghiz Kirundi Korean Lingala Lithuanian Macedonian Malagasy Maltese Norwegian Oromo Pangasinan Polish Portuguese Punjabi Romanian Russian Sepedi Serbian Serbian (Roman) Sesotho (Lesotho) Silozi Sinhala Slovak Slovenian Spanish Swahili Swahili (Congo) Swedish Tagalog Thai Tsonga Tswana Turkish Twi Ukrainian Vietnamese Xhosa Zulu\nNSƐM A WOBISABISA | WENLONG HE\nWENLONG HE dii kan suaa nyansahu ho ade wɔ Suzhou wɔ Jiangsu Mantam mu wɔ China. Ɔyɛ samufo ma nhoma bi. Saa nhoma no kyerɛ nyansahu ho nimdeɛ, na wɔde kɔ aman pii so. Wakyerɛkyerɛw nkrataa bebree ama wɔatintim wɔ nyansahu nhoma mu. Seesei deɛ, Wenlong He yɛ adwuma wɔ Scotland Suapɔn a ɛwɔ Strathclyde no. Bere a ɔyɛ aberante no, na ogye di sɛ nneɛma bi na ɛdannan maa nkwa bae, nanso akyiri yi obehui sɛ Onyankopɔn na ɛbɔɔ ade. Nyan! kyerɛwfo ne no twetwee nkɔmmɔ faa ne gyidi ho.\nYɛwoo me afe 1963 mu wɔ China akuraa bi a ɛwɔ Yangtze Asubɔnten no anafo fam wɔ Jiangsu Mantam mu. Ɛhɔ yɛ hyew na nsuo nso tɔ hɔ, enti wodua aduan wɔ hɔ paa. Eyi nti nkurɔfo frɛ hɔ ɛmo ne nnam kurom. Bere a meyɛ akwadaa no, na metaa bisa asɛm bi sɛ: ‘Adɛn nti koraa na nnuan bebree a ɛyɛ dɛ wɔ wiase saa? Ɛno ara na ɛbae anaa? Akokɔ ne kosua koraa, nea ɛwɔ he na ɛbaa kan?’ Wokɔ China a, nnipa dodow no ara nnye nni sɛ Onyankopɔn wɔ hɔ, enti bere a mekɔ sukuu no, wɔkyerɛɛ me sɛ ɛnyɛ Nyankopɔn na ɛbɔɔ ade.\nNa w’abusuafo nso ɛ?\nNá m’awofo nnye nni sɛ Onyankopɔn wɔ hɔ. Ná me maame yɛ okuafo, ɛnna me papa nso yɛ dan plan, na na ɔwɔ osiadan adwuma bi. Yɛnam nkwadaa nnum; yɛn nyinaa yɛ mmarima, na mene ne piesie. Awerɛhosɛm ne sɛ, me nuanom mmienu wui. Ɛmaa me werɛ how paa, enti mibisaa me ho sɛ: ‘Adɛn nti koraa na nnipa wu? Enti mehu me nuanom no bio?’\nAdɛn nti na wusuaa nyansahu?\nNea enti a misuaa nyansahu ne sɛ, abɔde a atwa yɛn ho ahyia no, ná ɛyɛ me nwonwa, enti ɛyɛɛ me sɛ misua nyansahu a, nneɛma a na mente ase me nkwadaaberem no nyinaa, mɛte ase.\nMepɛɛ akwan a mɛfa so ama ahoɔden aba biribi te sɛ batere mu ntɛmntɛm. Ná mepɛ sɛ ɛbɛn sɛnea kanea hyerɛn ntɛm no. Meyɛɛ saa de suaa atɔm ho ade. Afei nso mepɛɛ kwan a mɛfa so ama hann afa nneɛma mu ntɛm te sɛ microwave ne infrared. Nhwehwɛmu no na na mididi ho, nanso ɛboaa me maa mihuu nea ɛyɛe a ɔsoro ne asase ne emu nneɛma bae.\nDɛn na ɛmaa w’ani begyee Bible ho?\nYehowa Adansefo mmienu bi baa me fie afe 1998 mu. Wɔkae sɛ wɔde Bible bebua nsɛm a mibisaa wɔn no nyinaa. Me yere Huabi a na ɔno nso yɛ nyansahu mu nhwehwɛmu no besuaa Bible no bi. Ná yenhuu Bible da, nanso afotusɛm a ɛwom no, ɛmaa yɛn ho dwiriw yɛn paa. Yehui sɛ Adansefo mmienu a wɔba yɛn nkyɛn no de Bible mmara bɔ wɔn bra ma wɔn ho tɔ wɔn. Ná wɔyɛ awiɛmfoɔ, nso wɔn ani gye. Nanso asɛm a Bible ka fa Onyankopɔn ho no maa medwenee ho bio sɛ ɛbɛyɛ sɛ obi na ɔbɔɔ wiase ne emu nneɛma nyinaa anaa. Mayɛ nyansahufo yi deɛ, m’adwuma ne sɛ mɛhwehwɛ abɔde mu. Enti nsɛm a mihu fii Bible mu no, medwenee ho yiye.\nMayɛ nyansahufo yi deɛ, m’adwuma ne sɛ mɛhwehwɛ abɔde mu. Enti nsɛm a mihu fii Bible mu no, medwenee ho yiye\nEnti nsɛm bɛn na wohwehwɛɛ mu?\nNea edi kan no, mihui sɛ, sɛ wuhu sɛ yɛahyehyɛ nneɛma bi gu baabi a, entumi mma sɛ ɛno ara na ɛhyehyɛɛ ne ho. Sɛnea ɛte biara no, obi na ɛhyehyɛe. Wohwɛ ɔsoro ne asase so a, wutumi hu sɛ wɔahyehyɛ biribiara pɛpɛɛpɛ, enti metee ase sɛ Ɔbɔadeɛ bi na ɛyɛe. Ade a ɛtɔ so mmienu a mihui ne sɛ, wohwɛ ɔsoro ne asase ne nneɛma a atwa yɛn ho ahyia a, wuhu sɛ Onyankopɔn hyɛɛ da bɔe sɛnea ɛbɛyɛ a nnipa ne nneɛma a nkwa wom betumi atena so.\nDɛn na wuhui a ɛkyerɛ sɛ Ɔbɔadeɛ bi wɔ hɔ?\nWohwɛ mu a, nneɛma a nkwa wom wɔ asase so nyinaa dan awia. Ahoɔden a efi awia mu no tow ba asase so. Sɛ edu asase so a, ahoɔden no mu kyekyɛ yɛ ahorow ahorow bebree. Nea entumi nkɔ akyiri koraa ne nea edi awu a yɛfrɛ no gamma rays no. Nea edi hɔ ne X-rays, ultraviolet rays, kanea hann, infrared, microwaves, na nea ɛkɔ akyiri paa ne radio waves. Nea ɛyɛ anigye wɔ ho ne sɛ awia mu ahoɔden a ebetumi apira yɛn no, biribi siw no kwan wɔ wim, na nea eye ma yɛn no deɛ, hwee nsiw no kwan enti etumi fa wim ba asase so.\nAdɛn nti na saa asɛm no pem wo saa?\nNea Bible ka fa adebɔ ho ne nea ɛka fa hann ho no yɛɛ me nwonwa. Ɛka sɛ: “Onyankopɔn kae sɛ: ‘Hann mmra.’ Na hann bae.” * Wohwɛ mu a, hann a efi awia mu no, kakraa bi na ɛba asase so ma yehu. Yehia hann na yɛatumi atena nkwa mu. Hann na ɛma nnua nyin; ɛno nso na ɛma yehu ade. Sɛnea hann tumi fa wim ba asase so no, yɛrentumi nka sɛ ɛno ara na ɛbae. Nea ɛyɛ nwonwa koraa ne ultraviolet rays ketewaa bi a ɛba asase so no.\nAdɛn nti na ɛno yɛ wo nwonwa?\nUltraviolet rays no bi wɔ hɔ a yehia. Yehia kakra wɔ yɛn were mu na yɛatumi anya vitamin D a ɛma yɛn nnompe mu yɛ den. Ɛno ara nso na ɛbɔ yɛn ho ban na kokoram ne nyarewa bi anyɛ yɛn. Nanso sɛ ɛdɔɔso wɔ yɛn were mu a, ɛma yenya honam ani kokoram na ɛma ɛtɛ nso ba yɛn ani so. Sɛnea Onyankopɔn bɔɔ no no de, ultraviolet rays no kakraa bi na anka ebetumi afa wim aba asase so; kakra no ara nso na yehia. Me deɛ, ɛma migye di sɛ obi na ɛbɔɔ asase sɛ yɛntena so.\nEnti nkakrankakra, me ne Huabi bɛtee ase sɛ Ɔbɔadeɛ bi wɔ hɔ na ɔno na ɔmaa nnipa kyerɛw Bible no. Yɛbɛyɛɛ Yehowa Adansefo afe 2005, na seesei yɛn nso yɛkyerɛkyerɛ nkurɔfo Bible.\n^ nky. 19 Genesis 1:3.


Yehowa Ne Yɛn Adamfo Paa | Adesua\nKENKAN WƆ Afrikaans Albanian Amharic Arabic Argentinean Sign Language Armenian Aymara Azerbaijani Azerbaijani (Cyrillic) Bengali Bicol Bislama Brazilian Sign Language Bulgarian Cambodian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Cibemba Colombian Sign Language Croatian Czech Dangme Danish Drehu Dutch Efik English Estonian Ewe Finnish French Ga Georgian German Greek Greenlandic Guarani Gujarati Gun Haitian Creole Hebrew Hiligaynon Hindi Hungarian Icelandic Igbo Iloko Indonesian Italian Italian Sign Language Japanese Kannada Kazakh Kikaonde Kikuyu Kimbundu Kinyarwanda Kirghiz Kirundi Kisonge Kongo Korean Krio Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Maltese Marathi Maya Mexican Sign Language Moore Ndebele Ndonga Nepali Ngabere Norwegian Nyaneka Nzema Oromo Otetela Pangasinan Papiamento (Aruba) Persian Polish Portuguese Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Romanian Russian Sango Sepedi Serbian Serbian (Roman) Sesotho (Lesotho) Shona Silozi Sinhala Slovak Slovenian Spanish Sranantongo Swahili Swati Swedish Tagalog Tahitian Tamil Tatar Telugu Thai Tigrinya Totonac Tshiluba Tsonga Tswana Turkish Twi Tzotzil Ukrainian Umbundu Urdu Uzbek Venda Vietnamese Wallisian Waray-Waray Wayuunaiki Wolaita Xhosa Yoruba Zande Zapotec (Isthmus) Zulu\n“Wɔbɛfrɛɛ [Abraham] ‘Yehowa adamfo.’”—YAK. 2:23.\nDɛn na ɛma yetumi fa Yehowa adamfo?\nSɛ yɛhwɛ Dwom 15:3, 5 a, dɛn na ehia na obi atumi abɛyɛ Yehowa adamfo?\nDɛn na ɛbɛboa yɛn ma yɛahwie yɛn komam asɛm agu yɛn Adamfo Yehowa anim?\n1. Esiane sɛ Onyankopɔn bɔɔ yɛn ne suban so nti, dɛn na yetumi yɛ?\n“ABOFRA nsɛ oni a ɔsɛ ɔse.” Eyi yɛ asɛm a yɛtaa te. Ampa mmofra pii sɛ wɔn awofo. Eyi nyɛ nwonwa efisɛ papa ne maame no ara na ɛwoo abofra no, na onya su bi fi wɔn nyinaa hɔ. Yehowa ne yɛn soro Agya, na ɔno na ɔma yɛn nkwa. (Dw. 36:9) Yɛyɛ ne mma, enti yɛsɛ no wɔ nneɛma pii mu. Esiane sɛ Yehowa bɔɔ yɛn ne suban so nti, yetumi susuw nneɛma ho si gyinae na yetumi fa adamfo.—Gen. 1:26.\n2. Dɛn na ɛma yetumi fa Yehowa adamfo?\n2 Yebetumi ne Yehowa afa adamfo. Ɛnde, dɛn na ɛma yetumi fa Yehowa adamfo? Ade biako ne sɛ Onyankopɔn dɔ yɛn, na yɛn nso yɛwɔ ɔne ne Ba no mu gyidi. Yesu kae sɛ: “Onyankopɔn dɔ wiase paa ma enti ɔde ne Ba a ɔwoo no koro no mae, na obiara a ɔkyerɛ no mu gyidi no ansɛe na mmom wanya daa nkwa.” (Yoh. 3:16) Yɛwɔ nhwɛso a ɛkyerɛ sɛ nnipa pii ne Yehowa faa adamfo denneennen. Momma yɛnhwɛ wɔn mu baanu.\n3, 4. Sɛ yɛhwɛ Abraham ne Yehowa adamfofa na yɛde toto Israelfo ne Yehowa de ho a, nsonsonoe bɛn na ɛwɔ mu?\n3 Yehowa frɛɛ Israelfo nana Abraham “m’adamfo.” (Yes. 41:8) Bio nso, 2 Beresosɛm 20:7 ka sɛ Abraham yɛ Onyankopɔn dɔfo anaa n’adamfo. Ɛyɛɛ dɛn na Abraham ne ne Bɔfo no bɔɔ papee saa? Ɛyɛ Abraham gyidi ntia.—Gen. 15:6; monkenkan Yakobo 2:21-23.\n4 Ná Abraham asefo nso yɛ Yehowa nnamfo na wɔde no yɛɛ wɔn Agya. Nanso awerɛhosɛm ne sɛ bere a wɔbɛyɛɛ Israel man no, wɔne Onyankopɔn ntam sɛee. Dɛn na ɛma ɛbaa saa? Nea ɛte ne sɛ eduu baabi no na wonnye nni sɛ Yehowa bedi ne bɔhyɛ so.\n5, 6. (a) Ɛyɛɛ dɛn na Yehowa bɛyɛɛ w’adamfo? (b) Nsɛm bɛn na ɛsɛ sɛ yebisa yɛn ho?\n5 Bere a woresua Yehowa ho ade nyinaa na worenya ne mu gyidi kɛse, na na ɔdɔ a wowɔ ma no nso renyin. Wo deɛ bu kɔmpɔ hwɛ nneɛma a woasua afa Yehowa ho. Wusuae sɛ Yehowa yɛ Onyankopɔn a ɔte ase. Afei wubehui sɛ wubetumi ne no afa adamfo ma ayɛ yiye. Bio nso wuhui sɛ Adam asoɔden nti wɔwoo yɛn nyinaa bɔne mu. Afei wubehui sɛ adesamma ne Onyankopɔn ntam atew. (Kol. 1:21) Bio, wusuae sɛ yɛn soro Agya no nyɛ obi a ɔte akyirikyiri baabi a yɛn asɛm mfa ne ho. Afei yebehui sɛ Yehowa de Yesu ayɛ agyede ama yɛn, na yenyaa ne mu gyidi. Eyi nyinaa ma yefii ase ne Onyankopɔn faa adamfo.\n6 Sɛ yɛhwɛ bere a yɛfaa Onyankopɔn adamfo besi saa bere yi a, ɛte sɛn? Yɛne n’adamfofa no renyin anaa atɔ ape? Yebetumi abisa nso sɛ: ‘Ade rekye a ade resa yi, ɔdɔ a mewɔ ma m’Adamfo Yehowa te sɛn? Ahotoso a mewɔ wɔ ne mu nso ɛ? Ɛrenyin anaa ɛrekɔ fam?’ Ɛnde, momma yɛnhwɛ onipa foforo a ɔbɛyɛɛ Yehowa adamfo. Ɔno ne Gideon. Momma yɛnhwɛ nea yebetumi asua afi ne hɔ.\n“YEHOWA NE ASOMDWOE”\n7-9. (a) Anwonwasɛm bɛn na Gideon hui, na dɛn na efii mu bae? (Hwɛ mfonini a ɛwɔ adesua yi mfiase no.) (b) Dɛn na ɛma yehu sɛ Yehowa yɛ yɛn adamfo?\n7 Bere a ɔtemmufo Gideon resom Yehowa no, na nneɛma mu yɛ den paa. Saa bere no na Israel man no adu Bɔhyɛ Asase no so. Atemmufo ti 6 ka sɛ Yehowa bɔfo kɔɔ Gideon nkyɛn wɔ Ofra. Saa bere no na Midianfo atu wɔn ani asi Israelfo so. Atamfo yi nti, bere a Gideon reporow awi no, wanyɛ no petee mu, mmom ɔkɔyɛe wɔ nsã-kyi-amoa mu, baabi a obiara nhu no. Bere a ɔbɔfo no kɔɔ Gideon nkyɛn no, ɔfrɛɛ no “ɔkatakyi kokodurufo.” Asɛm no yɛɛ Gideon nwonwa kakra, efisɛ na Yehowa agye Israelfo no afi Egypt, nanso na n’adwene nsi no pi sɛ Yehowa begye wɔn saa bere yi. Ná ɔbɔfo no yɛ Yehowa kasamafo, na ɔmaa Gideon awerɛhyem sɛ Yehowa ka ne ho.\n8 Na Gideon nhu nea ɔbɛyɛ agye “Israelfo afi Midianfo nsam.” Nanso Yehowa ka kyerɛɛ no sɛ: “Medi w’akyi, na wobɛsɛe Midianfo te sɛ onipa biako bi.” (Atem. 6:11-16) Eyi nyinaa akyi no na Gideon ntee ne ho ase nwiei; na ɔpɛ sɛ Yehowa ma no sɛnkyerɛnne bi. Hyɛ no nsow sɛ nsɛm a Gideon bisae yi nkyerɛ sɛ na n’adwene hinhim sɛ Yehowa wɔ hɔ anaa onni hɔ.\n9 Afei biribi kɔɔ so maa Gideon gyidi sii pi, na ɛkaa no bɛn Onyankopɔn paa. Gideon yɛɛ aduan maa ɔbɔfo no, na ɔbɔfo no de ne poma kaa aduan no ma ɛhyewee. Afei Gideon hui sɛ sɛɛ Yehowa bɔfo na ɔne no rekasa. Enti ɔbɔɔ birim kae sɛ: “Ei, Awurade Tumfoɔ Yehowa! Yehowa bɔfo na mahu n’anim yi!” (Atem. 6:17-22) Nea ɛkɔɔ so yi sɛee Gideon ne Onyankopɔn ntam anaa? Dabida! Mmom ɛhyɛɛ wɔn adamfofa no mu den. Ohuu Yehowa yiye maa n’ani kaa ne ho. Nea enti a yɛreka saa ne sɛ Gideon sii afɔremuka wɔ hɔ maa Yehowa na ɔfrɛɛ hɔ “Yehowa-Salom.” Ɛkyerɛ “Yehowa Ne Asomdwoe.” (Monkenkan Atemmufo 6:23, 24.) Sɛ yɛtena ase komm na yɛhwɛ nea daa Yehowa yɛ ma yɛn a, yehu sɛ ɔyɛ yɛn Adamfo ampa. Sɛ yɛbɔ Yehowa mpae daa a, yehu sɛ yɛwɔ asomdwoe, na ɛno nso ma yɛne n’adamfofa mu yɛ den.\nHENA NA ‘ƆBƐSOƐ YEHOWA NTAMADAN MU’\n10. Sɛ yɛhwɛ Dwom 15:3, 5 a, dɛn na ehia na obi atumi abɛyɛ Yehowa adamfo?\n10 Sɛ yɛpɛ sɛ yɛyɛ Yehowa adamfo a, ehia sɛ yedi ahyɛde bi so. Sɛ yɛhwɛ Dwom 15 a, Dawid kyerɛɛ nea ɛsɛ sɛ yɛyɛ na yɛatumi ‘asoɛ Yehowa ntamadan mu’ anaa yɛatumi ayɛ Onyankopɔn adamfo. (Dw. 15:1) Momma yɛnhwɛ ahyɛde yi mu abien: Nea edi kan, ɛnsɛ sɛ yɛsɛe nkurɔfo din. Nea ɛto so abien, ɛsɛ sɛ yedi nokware wɔ biribiara mu. Dawid kae sɛ obi a ɔpɛ sɛ ɔsoɛ Yehowa ntamadan mu mfa “ne tɛkrɛma nsɛe nkurɔfo din. . . . Na onnye nea ne ho nni asɛm nkyɛn adanmude.”—Dw. 15:3, 5.\n11. Adɛn nti na ɛnsɛ sɛ yɛsɛe obiara din?\n11 Dawid kaa wɔ dwom foforo mu sɛ: “Kora wo tɛkrɛma so, adebɔne ho.” (Dw. 34:13) Sɛ yɛantie afotu yi a, yɛne yɛn soro Agya no adamfofa bɛsɛe. Nokwasɛm ne sɛ, sɛ yɛka obi a ɔsɛe nkurɔfo din a, yɛrentumi nka nnyaw Satan, Yehowa tamfo kɛse no. Adeɛ yi edin “Bonsam” no kyerɛ “otwirifo”—saa na Hela asɛmfua a wonyaa din no fii mu kyerɛ. Sɛ Yehowa bɛkɔ so ara afa yɛn adamfo a, ɛsɛ sɛ yɛhwɛ yɛn ano kasa yiye na yɛansɛe nkurɔfo din. Wɔn a ɛsɛ sɛ yɛhwɛ yiye paa na yɛankasa antia wɔn ne asafo mu mpanyimfo.—Monkenkan Hebrifo 13:17; Yuda 8.\n12, 13. (a) Adɛn nti na ɛsɛ sɛ yedi nokware biribiara mu? (b) Sɛ yedi nokware a, dɛn na efi mu ba?\n12 Yehowa asomfo deɛ, nkurɔfo nim yɛn sɛ ɛba nokwaredi a, yɛnkɔ nnyaw hɔ koraa. Ɔsomafo Paulo kyerɛwee sɛ: “Monkɔ so mmɔ mpae mma yɛn, na yegye di sɛ yɛwɔ ahonim pa, efisɛ yɛpɛ sɛ yɛde nokwaredi bɔ yɛn bra wɔ biribiara mu.” (Heb. 13:18) Yɛasi yɛn bo sɛ yɛde ‘nokwaredi bɛbɔ yɛn bra wɔ biribiara mu,’ enti yɛhwɛ yiye sɛ yɛrensisi yɛn nua biara. Sɛ yɛfa onua bi wɔ adwumam a, ɛsɛ sɛ yɛne no di no yiye na yetua no ka sɛnea adwuma no ho nhyehyɛe te. Kristofo di wɔn adwumayɛfo nokware; nokwasɛm ni wodi obi biara nokware. Sɛ yɛn nua Kristoni fa yɛn adwumam nso ɛ? Ɛnsɛ sɛ yɛka sɛ ɔyɛ yɛn nua nti kyenkyenee a ɔmma yɛn nea yɛpɛ biara.\n13 Yehowa Adansefo nokwaredi nti, ɔmanfo taa kamfo wɔn. Nhwɛso bi ni: Adwumam panyin bi hyɛɛ no nsow sɛ Yehowa Adansefo di wɔn asɛm so. Ɔkae sɛ ‘nea Adansefo no ka biara wɔyɛ.’ (Dw. 15:4) Sɛ yɛbɔ yɛn bra saa a, daa yɛne Yehowa ntam bɛyɛ kama. Bio nso ɛbɛhyɛ yɛn soro Agya no anuonyam.\nBOA AFOFORO MA WƆMFA YEHOWA ADAMFO\nYɛboa nkurɔfo ma wɔfa Yehowa adamfo (Hwɛ nkyekyɛm 14, 15)\n14, 15. Sɛ yɛkɔ asɛnka a, yɛbɛyɛ dɛn aboa nkurɔfo ma wɔafa Yehowa adamfo?\n14 Sɛ yɛkɔ asɛnka a, yehyia nnipa bebree a wogye di sɛ Onyankopɔn wɔ hɔ, nanso wonhu sɛ wobetumi afa no adamfo. Ɛnde, yɛbɛyɛ dɛn aboa saafo no? Bere bi Yesu yii n’asuafo no mu 70 somaa wɔn baanu baanu sɛ wɔnkɔka asɛm no. Wo deɛ, tie asɛm a Yesu ka kyerɛɛ wɔn: “Baabiara a mobɛhyɛn ofie bi mu no, munni kan nka sɛ, ‘Asomdwoe mmra ofie yi so.’ Na sɛ asomdwoe nipa bi wɔ hɔ a, mo asomdwoe bɛtena no so. Nanso sɛ ebi nni hɔ a, ɛbɛsan aba mo so.” (Luka 10:5, 6) Sɛ yɛtew yɛn anim ma nkurɔfo a, ɛbɛma wɔn kɔn adɔ sɛ wobesua nokware no. Sɛ mpo yɛkɔ obi nkyɛn na ɔde abufuw hyia yɛn na yɛtew yɛn anim ma no a, ebetumi ama ne bo adwo na da foforo watie yɛn.\n15 Nnipa bi wɔ hɔ a atoro som ne emu amane adidi wɔn ti. Sɛ yɛkɔto saafo no a, yɛtew yɛn anim ma wɔn na yɛma wohu sɛ yɛyɛ asomdwoe nnipa. Yɛfrɛ obiara ba yɛn asafo nhyiam ase, ɛnkanka nkurɔfo a wiase no adi wɔn huammɔ na wɔrehwehwɛ yɛn Nyankopɔn no akyi kwan. Asɛm bi taa ba Ɔwɛn-Aban mu a wɔato din “Bible Tumi Sesa Nnipa.” Wohwɛ hɔ a wubehu eyi ho nhwɛso pii.\nYƐNE YƐN ADAMFO PAA REYƐ ADWUMA\n16. Yɛbɛyɛ dɛn abɛyɛ Yehowa adamfo na yɛasan ayɛ ne ‘yɔnko dwumayɛni’?\n16 Sɛ wo ne obi bom yɛ adwuma a, mutumi bɔ paa. Sɛ obi hyira ne ho so ma Yehowa a, na wabɛyɛ n’adamfo nanso ɛnso hɔ ara. Mmom ɔsan bɛyɛ ne ‘yɔnko dwumayɛni.’ (Monkenkan 1 Korintofo 3:9.) Nokwasɛm ne sɛ bere a yɛreyɛ asɛnka ne asuafoyɛ adwuma no nyinaa na yɛrehu yɛn soro Agya no su ahorow yiye. Afei nso ɛma yehu paa sɛ ne honhom kronkron bɔ yɛn kyidɔm ma yɛka asɛmpa no.\n17. Ɔkwan bɛn so na nea yesua wɔ nhyiam akɛse ne nketewa ase no ma yehu sɛ Yehowa yɛ yɛn Adamfo?\n17 Da biara a yɛbɛkɔ asɛnka no, na Yehowa ara na yɛrebɛn no no. Sɛ yɛreyɛ asɛnka adwuma na atamfo sɔre tia yɛn a, yehu sɛnea Yehowa siw wɔn kwan. Ade foforo nso a ɛka yɛn bɛn Yehowa ne yɛn nhyiam akɛse. Wo deɛ bu kɔmpɔ hwɛ w’akyi. Wunhui sɛ Onyankopɔn na ɔrekyerɛ yɛn kwan? Sɛ yɛhwɛ honhom fam aduan a yɛn nsa ka bere nyinaa a, ɛyɛ nwonwa sɛ! Sɛ yɛhwɛ nneɛma a yesua wɔ nhyiam akɛse ne nketewa ase a, ɛkyerɛ paa sɛ yɛn soro Agya no nim yɛn haw ne yɛn ahiasɛm. Bere a abusua bi kɔɔ ɔmantam nhyiam bi wiei no, nhyiam no kaa wɔn ma wɔkyerɛwee sɛ: “Asɛm no awurawura yɛn komam, na yɛahu paa sɛ Yehowa dɔ yɛn mu biara na ɔpɛ sɛ esi yɛn yiye.” Awarefo bi a wofi Germany kɔɔ ɔmantam nhyiam bi wɔ Ireland. Bere a wowiee nhyiam no, wɔdaa anuanom ase sɛ wogyee wɔn fɛw so na wɔhwɛɛ wɔn kama, na wɔkae sɛ: “Aseda piesie no deɛ yɛde ma Yehowa ne ne Hene Yesu Kristo. Wɔn na wɔato nsa afrɛ yɛn ma yɛabɛka ɔman bi ho, ɔman a ɔdɔ ne biakoyɛ wom ankasa. Ɛnyɛ yɛn ano kɛkɛ na yɛde reka, na mmom da biara yehu ampa sɛ yɛyɛ biako. Yɛn ani so ade a yehui wɔ Dublin nhyiam no ase deɛ, yɛn werɛ remfi da. Nokwasɛm ni, ɛyɛ akwannya kɛse paa sɛ yɛne mo nyinaa abom resom yɛn Nyankopɔn kɛse no.”\nNNAMFO BƆ NKƆMMƆ\n18. Sɛ yɛpɛ sɛ yehu sɛnea yɛne Yehowa nkɔmmɔbɔ te a, asɛm bɛn na ɛsɛ sɛ yebisa yɛn ho?\n18 Sɛ nnipa bi fa adamfo na wogye bere bɔ nkɔmmɔ a, ɛhyɛ wɔn ayɔnkofa no mu den. Ɛnnɛ nea aba so ne Intanɛt ne telefon so nkɔmmɔbɔ. Nanso sɛ yɛde eyi toto yɛne yɛn Adamfo Yehowa nkɔmmɔbɔ ho a, ɛte sɛn? Ɔno ne “mpaebɔ Tiefo.” (Dw. 65:2) Enti yemmisa sɛ, ‘Mpɛn ahe na yegye bere ne no kasa?’\n19. Sɛ ɛyɛ den ma yɛn sɛ yebebue yɛn komam ne yɛn soro Agya no akasa a, mmoa bɛn na yɛwɔ?\n19 Onyankopɔn asomfo bi wɔ hɔ a, ɛyɛ den ma wɔn sɛ wobehwie wɔn komam asɛm agu n’anim. Nanso yɛbɔ mpae a, saa na Yehowa pɛ sɛ yɛne no kasa. (Dw. 119:145; Kwa. 3:41) Sɛ asɛm bi hyɛ yɛn so na yenhu sɛnea yɛnka ho asɛm nkyerɛ Yehowa mpo a, mmoa bi wɔ hɔ. Paulo kyerɛw Kristofo a wɔwɔ Roma sɛ: “Nea ehia sɛ yɛbɔ ho mpae sɛnea ɛsɛ sɛ yɛyɛ no, yennim, nanso honhom no ara srɛ ma yɛn, apini a empue ho. Nanso nea ɔhwehwɛ koma mu no te honhom no ase, efisɛ ɛsrɛ ma akronkronfo sɛnea Onyankopɔn pɛ.” (Rom. 8:26, 27) Sɛ yɛkenkan nsɛm a ɛwɔ Hiob, Nnwom, ne Mmebusɛm nhoma no mu na yedwinnwen ho a, ɛbɛma yɛahu sɛnea yebebue yɛn komam akyerɛ Yehowa.\n20, 21. Awerɛkyekyesɛm bɛn na Paulo de ma yɛn wɔ Filipifo 4:6, 7?\n20 Sɛ tebea bi a ɛyɛ den pem yɛn a, yɛnkae afotu a Paulo de maa Filipifo no. Ɔkae sɛ: “Munnnwinnwen biribiara nnhaw mo ho, na mmom momfa mpaebɔ ne nkotɔsrɛ ne aseda so mfa mo adesrɛ nto Onyankopɔn anim ade nyinaa mu.” Sɛ yebue yɛn komam saa ne yɛn Adamfo Yehowa kasa a, yenya awerɛkyekye na ɛma yɛn ho tɔ yɛn fɔmm. Paulo toaa so sɛ: “Onyankopɔn asomdwoe a ɛboro adwene nyinaa so no bɛbɔ mo koma ne mo adwene nsusuwii ho ban denam Kristo Yesu so.” (Filip. 4:6, 7) Momma yɛnna Onyankopɔn ase daa sɛ wama yɛn asomdwoe a ɛbɔ yɛn koma ne yɛn adwene ho ban.\nƆkwan bɛn so na mpaebɔ hyɛ yɛne Onyankopɔn adamfofa mu den? (Hwɛ nkyekyɛm 21)\n21 Yɛbɔ Yehowa mpae a, ɛka yɛn fam ne ho denneennen. Enti ‘mommma yennnyae mpaebɔ da.’ (1 Tes. 5:17) Momma nea yɛasua yi nhyɛ yɛne Onyankopɔn adamfofa mu kena na yensi yɛn bo sɛ yebedi n’ahyɛde nyinaa so. Na momma yennye bere nhwɛ nhyira ara a yɛanya sɛ Yehowa ne yɛn Agya, yɛn Nyankopɔn, ne yɛn Adamfo.


Genesis 47 | Intanɛt So Bible| Wiase Foforɔ Nkyerɛaseɛ\nKENKAN WƆ Afrikaans Albanian American Sign Language Amharic Arabic Argentinean Sign Language Armenian Armenian (West) Ashaninka Australian Sign Language Austrian Sign Language Aymara Azerbaijani Azerbaijani (Cyrillic) Batak (Karo) Batak (Toba) Belgian French Sign Language Bicol Bislama Bolivian Sign Language Brazilian Sign Language British Sign Language Bulgarian Cambodian Cebuano Chichewa Chilean Sign Language Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chinese Sign Language Chitonga Chitonga (Malawi) Chitumbuka Cibemba Colombian Sign Language Costa Rican Sign Language Croatian Croatian Sign Language Cuban Sign Language Czech Czech Sign Language Danish Dutch Dutch Sign Language Ecuadorian Sign Language Efik Emberá (Northern) English Estonian Ewe Fijian Filipino Sign Language Finnish French French Sign Language Ga Galician Georgian German German Sign Language Ghanaian Sign Language Greek Greek Sign Language Guambiano Guarani Guatemalan Sign Language Gujarati Gun Haitian Creole Hebrew Hiligaynon Hindi Hiri Motu Honduras Sign Language Hungarian Hungarian Sign Language Igbo Iloko Indian Sign Language Indonesian Indonesian Sign Language Irish Sign Language Isoko Israeli Sign Language Italian Italian Sign Language Jamaican Sign Language Japanese Japanese Sign Language Javanese Kannada Kazakh Kenyan Sign Language Kikaonde Kikongo Kikuyu Kiluba Kinyarwanda Kirghiz Kiribati Kirundi Kongo Korean Korean Sign Language Kosraean Latvian Lingala Lithuanian Luganda Lunda Luo Luvale Macedonian Madagascar Sign Language Malagasy Malawi Sign Language Malay Malayalam Malaysian Sign Language Maltese Marathi Maya Mexican Sign Language Motu Mozambican Sign Language Myanmar Navajo Nepali New Zealand Sign Language Nias Nicaraguan Sign Language Nigerian Sign Language Norwegian Nzema Oromo Ossetian Otetela Panamanian Sign Language Pangasinan Paraguayan Sign Language Pennsylvania German Persian Peruvian Sign Language Polish Polish Sign Language Portuguese Portuguese (Portugal) Portuguese Sign Language Punjabi Quebec Sign Language Quechua (Ancash) Quechua (Ayacucho) Quechua (Bolivia) Quechua (Huallaga Huánuco) Romanian Russian Russian Sign Language Salvadoran Sign Language Samoan Sango Sepedi Serbian Serbian (Roman) Sesotho (Lesotho) Shona Silozi Singapore Sign Language Sinhala Slovak Slovak Sign Language Slovenian Slovenian Sign Language South African Sign Language Spanish Spanish Sign Language Sranantongo Swahili Swahili (Congo) Swati Swedish Swedish Sign Language Swiss German Sign Language Tagalog Tahitian Taiwanese Sign Language Tajiki Tamil Tatar Telugu Tetun Dili Thai Thai Sign Language Ticuna Tigrinya Tok Pisin Tongan Torres Strait Creole Tshiluba Tsonga Tswana Turkish Turkmen Tuvaluan Twi Tzotzil Uighur (Cyrillic) Ukrainian Umbundu Uruguayan Sign Language Uzbek Uzbek (Roman) Venda Venezuelan Sign Language Vietnamese Wallisian Waray-Waray Wayuunaiki Xavante Xhosa Yoruba Zambian Sign Language Zimbabwe Sign Language Zulu\nYakob kɔɔ Farao nkyɛn (1-12)\nYosef de nyansa totoo nneɛma yiye (13-26)\nIsrael asefo kɔtenaa Gosen (27-31)\n47 Ɛnna Yosef kɔbɔɔ Farao amanneɛ+ sɛ: “Me papa ne me nuanom de wɔn nguan ne wɔn anantwi ne nea wɔwɔ nyinaa fi Kaanan asaase so aba Gosen asaase so.”+ 2 Ɔfaa ne nuanom baanum de wɔn kɔɔ Farao anim.+ 3 Farao bisaa ne nuanom sɛ: “Adwuma bɛn na moyɛ?” Ɛnna wobuaa Farao sɛ: “Wo nkoa ne yɛn agyanom yɛ nguanhwɛfo.”+ 4 Afei wɔka kyerɛɛ Farao sɛ: “Yɛaba sɛ yɛrebɛsoɛ asaase yi so,+ efisɛ ɔkɔm no ano yɛ den wɔ Kaanan asaase so, na wo nkoa nnya aduan mma wɔn mmoa.+ Enti yɛsrɛ wo, ma wo nkoa ntena Gosen asaase so.”+ 5 Ɛnna Farao ka kyerɛɛ Yosef sɛ: “Wo papa ne wo nuanom na aba wo nkyɛn. 6 Egypt asaase na ɛda w’anim yi. Ma wo papa ne wo nuanom ntena asaase no fã a eye paa so.+ Ma wɔntena Gosen asaase so, na sɛ wunya wɔn mu bi a wɔbɔ wɔn ho mmɔden a, yi wɔn ma wɔnhwɛ me nyɛmmoa so.” 7 Afei Yosef de ne papa Yakob kɔkyerɛɛ Farao, na Yakob hyiraa Farao. 8 Farao bisaa Yakob sɛ: “Enti mfe ahe na woadi?” 9 Yakob buaa Farao sɛ: “M’akwantu mfe* yɛ 130. Ɛyɛ mfe kakraa bi a ɔhaw ahyɛ mu ma,+ na ennu m’agyanom akwantu mfe.”*+ 10 Afei Yakob hyiraa Farao na ofii n’anim kɔe. 11 Enti Yosef maa ne papa ne ne nuanom tenaa Egypt, na sɛnea Farao kae no, ɔmaa wɔn asaase no fã a eye paa wɔ Ramese+ asaase so. 12 Na Yosef maa ne papa, ne nuanom, ne ne papa fifo nyinaa aduan;* nea obiara nyae gyina ne mma dodow so. 13 Afei na aduan* biara nni asaase no so baabiara, efisɛ ɔkɔm no mu yɛɛ den paa; ɔkɔm no dosaw Egypt ne Kaanan asaase sofo.+ 14 Sika a efi Egypt ne Kaanan asaase so a wɔde bɛtɔɔ aduan no, Yosef gyigyee ne nyinaa,+ na Yosef de sika no kɔɔ Farao fi. 15 Eduu baabi no, Egypt ne Kaanan asaase so sika sae, na Egyptfo nyinaa fii ase baa Yosef anim bɛkae sɛ: “Ma yɛn aduan! Adɛn nti na yɛn sika a asa nti ɛsɛ sɛ yewuwu w’anim?” 16 Ɛnna Yosef buae sɛ: “Mo sika asa a, momfa mo nyɛmmoa mmra na memma mo aduan.” 17 Enti wɔde wɔn nyɛmmoa brɛɛ Yosef, na Yosef maa wɔn aduan de gyee wɔn apɔnkɔ, nguan, anantwi, ne mfurum; ɔmaa wɔn aduan de gyee wɔn mmoa nyinaa saa afe no. 18 Bere a saa afe no kɔɔ awiei no, wofii ase baa Yosef anim afe a edi hɔ no bɛka kyerɛɛ no sɛ: “Yɛremfa nsie yɛn wura; yɛn sika ne yɛn afieboa nyinaa yɛde abrɛ yɛn wura. Yɛrennya biribiara mma yɛn wura sɛ yɛn nipadua ne yɛn nsaase. 19 Adɛn nti na ɛsɛ sɛ yewuwu wɔ w’anim ma yɛn nsaase deda hɔ kwa? Fa aduan tɔ yɛne yɛn nsaase na yɛne yɛn nsaase mmɛyɛ Farao nkoa. Ma yɛn aba a yebedua na yɛntena nkwa mu, na yɛanwuwu amma yɛn nsaase anneda hɔ kwa.” 20 Enti Yosef tɔɔ Egyptfo nsaase nyinaa de maa Farao; Egyptfo nyinaa tontɔn wɔn nsaase, efisɛ na ɔkɔm no ano yɛ den, na wɔn nsaase no bɛyɛɛ Farao dea. 21 Afei ɔmaa nnipa a wɔtete Egypt mmaa nyinaa tu kɔtenatenaa nkurow akɛse mu.+ 22 Asɔfo no nkutoo na wantɔ wɔn nsaase,+ efisɛ Farao na na ɔma asɔfo no aduan, na nea Farao de maa wɔn na wodii. Ɛno nti na wɔantɔn wɔn nsaase no. 23 Ɛnna Yosef ka kyerɛɛ ɔmanfo no sɛ: “Hwɛ, ɛnnɛ matɔ mo ne mo nsaase ama Farao. Munnye aba yi nkodua wɔ asaase no so. 24 Sɛ nnɔbae no ba a, monkyɛ mu anum mfa baako mma Farao+ na anan a aka no nyɛ mo dea, na eyi mu bi na mubedua wɔ asaase no so na mo ne mo fifo ne mo mma nso adi bi.” 25 Na wɔkae sɛ: “Woagye yɛn nkwa.+ Ma yennya me wura anim dom na yɛnyɛ Farao nkoa.”+ 26 Ɛnna Yosef hyɛɛ mmara maa Egyptfo sɛ nnɔbae no nkyem anum mu baako bɛyɛ Farao dea, na mmara no wɔ hɔ besi nnɛ. Asɔfo no nkutoo na wɔamfa wɔn nsaase amma Farao.+ 27 Israel asefo tenaa Gosen+ wɔ Egypt asaase so, na wɔn ase timii wɔ hɔ, na wɔdɔre yɛɛ pii.+ 28 Yakob tenaa Egypt mfe 17. Enti mfe a Yakob dii nyinaa yɛ 147.+ 29 Afei na aka kakra ma Israel awu.+ Enti ɔfrɛɛ ne ba Yosef ka kyerɛɛ no sɛ: “Mesrɛ wo, sɛ manya w’anim dom a, fa wo nsa hyɛ me srɛ ase,* na da ɔdɔ a enni huammɔ adi kyerɛ me na di me nokware. Mepa wo kyɛw, nsie me wɔ Egypt.+ 30 Sɛ miwu* a, fa me fi Egypt kosie me wɔ m’agyanom adamoa mu.”+ Na ɔkae sɛ: “Mɛyɛ sɛnea woaka no.” 31 Na ɔkae sɛ: “Ka me ntam.” Na ɔkaa no ntam.+ Afei Israel sii ne ti ase wɔ mpa no atifi.+\n^ Anaa “mfe a mede tenaa nkurɔfo nsaase so.”\n^ Anaa “mfe a wɔde tenaa nkurɔfo nsaase so.”\n^ Nt., “paanoo.”\n^ Ɛbɛyɛ sɛ saa bere no, sɛ wɔreka ntam a, saa na na wɔyɛ de si so dua.\n^ Nt., “me ne m’agyanom kɔda.”


Ɔrekɔ Yerusalem (1-14)\nOduu Yerusalem (15-19)\nPaul de mpanyimfo no afotu yɛɛ adwuma (20-26)\nNkurɔfo yɛɛ gyegyeegye wɔ asɔrefi hɔ; wɔkyeree Paul (27-36)\nWɔmaa Paul kwan sɛ ɔnkasa nkyerɛ nnipadɔm no (37-40)\n21 Bere a yemiaa yɛn ani ne wɔn dii ntetewmu no, yɛfaa ɛpo so kɔɔ tee koduu Kos. Na ade kyee no, yɛkɔɔ Rodo, na yefi hɔ kɔɔ Patara. 2 Yehuu po so hyɛn bi a ɛretwam akɔ Foinike, na yɛkɔforo kɔe. 3 Bere a yeduu baabi a yɛn ani tua supɔw a wɔfrɛ no Kipro no, yesian ho wɔ benkum fam,* na yɛtoaa so kɔɔ Siria, na yekogyinaa Tiro. Ɛhɔ na na wobeyi hyɛn no mu nneɛma. 4 Yɛkɔhwehwɛɛ asuafo a ɛwɔ hɔ no, na yehuu wɔn, na yɛtenaa hɔ nnanson. Nanso asuafo no nam honhom no so ka kyerɛɛ Paul mpɛn pii sɛ onntu ne nan nnsi Yerusalem.+ 5 Na bere soe sɛ yefi hɔ, enti yesii kwan so toaa yɛn akwantu no so. Na wɔn nyinaa, a mmea ne mmofra ka ho, begyaa yɛn kwan koduu kurow no kurotia. Na yebuu nkotodwe wɔ mpoano hɔ bɔɔ mpae, 6 na yɛne wɔn dii nkra. Afei yɛkɔforoo po so hyɛn no, na wɔn de, wɔsan kɔɔ wɔn afi. 7 Yefii Tiro no, yɛfaa po so koduu Ptolemai. Na yekyiakyiaa anuanom no, na yedii wɔn nkyɛn da koro. 8 Bere a ade kyee no, yefii hɔ baa Kaesarea. Na yɛkɔɔ ɔsɛmpakafo Filipo a na ɔka mmarima baason+ no ho no fi, na yɛtenaa ne nkyɛn. 9 Ná ɔbarima yi wɔ mma mmea baanan a wɔnwaree,* na na wɔhyɛ nkɔm.+ 10 Na bere a yɛtenaa hɔ kyɛe kakra no, odiyifo bi a wɔfrɛ no Agabo+ fi Yudea bae. 11 Na ɔbaa yɛn nkyɛn bɛfaa Paul abɔso, na ɔde kyekyeree ɔno ara ne nan ne ne nsa, na ɔkae sɛ: “Asɛm a honhom kronkron no aka ni: ‘Ɔbarima a abɔso yi yɛ ne dea no, sɛɛ na Yudafo no bɛkyekyere no wɔ Yerusalem,+ na wɔde no bɛhyɛ amanaman mufo nsa.’”+ 12 Bere a yɛtee saa no, yɛne wɔn a wɔwɔ hɔ no nyinaa fii ase srɛɛ no sɛ ɔnnkɔ Yerusalem. 13 Ɛnna Paul kae sɛ: “Dɛn na moreyɛ yi? Adɛn na moresu na mopɛ sɛ mubu m’abam yi?* Mommma biribiara nnhaw mo. Awurade Yesu din nti, mayɛ krado sɛ wɔnkyekyere me wɔ Yerusalem. Na sɛ ɛsɛ sɛ miwu wɔ hɔ mpo a, mayɛ krado.”+ 14 Bere a wansesa n’adwene no, yɛanhaw no bio,* na yɛkae sɛ: “Yehowa* pɛ na ɛnyɛ hɔ.” 15 Nna yi akyi no, yɛboaboaa yɛn ho maa akwantu no, na yesii kwan so kɔɔ Yerusalem. 16 Asuafo a wofi Kaesarea no bi nso ne yɛn kɔe, na wɔde yɛn kɔɔ Kiproni bi a wɔfrɛ no Mnason nkyɛn. Ná ɔka asuafo a wodi kan no ho, na ne fi na na yɛbɛsoɛ. 17 Bere a yeduu Yerusalem no, anuanom no de anigye gyee yɛn. 18 Ade kyee no, Paul ne yɛn kɔɔ Yakobo+ nkyɛn, na na mpanyimfo no nyinaa wɔ hɔ bi. 19 Na okyiaa wɔn, na ofii ase kaa nea Onyankopɔn nam ne som adwuma no so yɛe wɔ amanaman no mu ho nsɛm nyinaa. 20 Bere a wɔtee eyi no, wofii ase hyɛɛ Onyankopɔn anuonyam, nanso wɔka kyerɛɛ no sɛ: “Onua, wo ara woahu sɛ Yudafo mpempem pii abɛyɛ gyidifo, na wɔn nyinaa yere wɔn ho di Mmara no so.*+ 21 Nanso wɔate sɛ nkurɔfo rekeka sɛ, worekyerɛkyerɛ Yudafo a wɔwɔ amanaman mu nyinaa sɛ wɔnsɔre ntia Mose Mmara.* Wɔate sɛ worekeka nso sɛ wonntwa wɔn mma twetia,* na wonnni amammerɛ so.+ 22 Enti dɛn na yɛbɛyɛ wɔ ho? Nea ɛbɛyɛ biara wɔbɛte sɛ woaba. 23 Enti yɛ nea yɛreka akyerɛ wo yi: Yɛwɔ mmarima baanan a wɔahyɛ bɔ. 24 Fa saa mmarima yi kɔ, na wo ne wɔn nkodwira mo ho na tua ka ma wɔn, na wonyi wɔn ti. Ɛbɛma obiara ahu sɛ nea wɔretete fa wo ho no nyɛ nokware. Na mmom wonam pɛpɛɛpɛ, na wo ara nso wudi Mmara no so.+ 25 Na gyidifo a wofi amanaman mu no de, yɛakyerɛw gyinae a yɛasi no akɔma wɔn sɛ, wɔntwe wɔn ho mfi nea wɔde abɔ afɔre ama abosom+ ne mogya+ ne mmoa a wɔakum wɔn a wɔanhwie wɔn mogya angu+ ne aguamammɔ*+ ho.” 26 Enti ade kyee no, Paul faa mmarima no, na ɔne wɔn nyinaa kodwiraa wɔn ho,+ na ɔkɔɔ asɔrefi hɔ kɔkyerɛɛ da a wobewie wɔn ahodwira no ne bere a ɛsɛ sɛ wɔbɔ afɔre ma wɔn mu biara. 27 Bere a nnanson no reba awiei no, Yudafo a wofi Asia no huu no wɔ asɔrefi hɔ, na wɔmaa nnipa no yɛɛ gyegyeegye, na wosusoo ne mu. 28 Na wɔteɛteɛɛm sɛ: “Israel mmarima, mommɛboa! Ɔbarima yi na ɔkyerɛkyerɛ nnipa nyinaa wɔ baabiara sɛ wɔnsɔre ntia yɛn man yi ne yɛn Mmara ne ɛha yi.* Nea asɛe asɛm no koraa ne sɛ, ɔde Greecefo aba asɔrefi ha, na wagu kronkronbea yi ho fĩ.”+ 29 Nea ɛte ne sɛ, na wɔadi kan ahu Efesoni Trofimo+ sɛ ɔka ne ho wɔ kurow no mu, na na wɔn adwene yɛ wɔn sɛ Paul de no baa asɔrefi hɔ. 30 Na kurom hɔ nyinaa yɛɛ bagyabagya, na nkurɔfo no de mmirika betwa hyiae, na wosusoo Paul mu twee no fii asɔrefi hɔ. Na ntɛm ara, wɔtotoo apon no mu. 31 Na bere a wɔyɛe sɛ wɔrekum no no, asraafokuw no sahene no tee sɛ Yerusalem nyinaa ayɛ bagyabagya. 32 Enti ntɛm ara, ɔfaa asraafo ne asraafo mpanyimfo, na wɔde mmirika kɔɔ hɔ. Bere a nkurɔfo no huu ɔsahene no ne asraafo no, wogyaee Paul hwe. 33 Ɛnna ɔsahene no kɔɔ hɔ kɔkyeree no, na ɔhyɛe sɛ wɔmfa nkɔnsɔnkɔnsɔn abien ngu no.+ Afei obisaa onipa ko a ɔyɛ, ne nea wayɛ. 34 Na nnipadɔm no mu bi fii ase teɛteɛɛm. Ebi ka sɛɛ, na ebi nso aka sɛɛ. Na dede no nti, wantumi anhu asɛm no mu yiye. Enti ɔhyɛe sɛ wɔmfa Paul mmra asraafo asoɛe hɔ. 35 Nanso bere a oduu stɛps no so no, nnipadɔm no basabasayɛ nti, asraafo no maa no so, 36 na nnipadɔm kɔɔ so dii akyi, na wɔteɛteɛɛm sɛ: “Munkum no!”* 37 Bere a wɔreyɛ de Paul adu asraafo asoɛe hɔ no, obisaa ɔsahene no sɛ: “Metumi aka asɛm bi akyerɛ wo anaa?” Ɛnna ɔsahene no nso bisaa no sɛ: “Wutumi ka Greek kasa? 38 Ɛnyɛ wone Egyptni a da bi wokekaa nkurɔfo ti boom ma wɔtew atua, a wode mmarima 4,000 a wɔtwe sekan kɔɔ sare so no?” 39 Ɛnna Paul kae sɛ: “Nea ɛte ne sɛ, meyɛ Yudani.+ Mifi Tarso+ a ɛwɔ Kilikia; kurow a mifi mu no agye din. Enti mesrɛ wo, ma me kwan ma menkasa nkyerɛ ɔmanfo no.” 40 Bere a ɔsahene no maa no kwan no, Paul gyinaa stɛps no so, na ohim ne nsa kyerɛɛ nnipa no. Bere a ɛhɔ yɛɛ dinn no, ɔkasa kyerɛɛ wɔn wɔ Hebri kasa mu.+ Ɔkae sɛ:\n^ Anaa “baabi a na ahyɛn gyina.”\n^ Nt., “mmaabun.”\n^ Anaa “moma me koma bubu?”\n^ Nt., “yɛyɛɛ komm.”\n^ Anaa “wɔn nyinaa bɔ Mmara no ho mmɔden.”\n^ Nt., “wɔnwae mfi Mose ho.”\n^ Anaa “asɔrefi yi.”\n^ Anaa “Munyi no hɔ!”


Nea enti a Onyankopɔn Bɔɔ Yɛn\nKENKAN WƆ Abbey Abui Acholi Alur American Sign Language Amharic Angolan Sign Language Arabic Argentinean Sign Language Armenian Armenian (West) Ateso Attié Azerbaijani Azerbaijani (Cyrillic) Bassa (Cameroon) Bassa (Liberia) Batak (Karo) Batak (Simalungun) Batak (Toba) Belize Kriol Betsimisaraka (Southern) Bislama Bolivian Sign Language Boulou Bété Cambodian Chavacano Chichewa Chin (Tiddim) Chinese Cantonese (Simplified) Chinese Cantonese (Traditional) Chitonga Chitonga (Malawi) Chitonga (Zimbabwe) Chitumbuka Chiyao Chokwe Chopi Chuabo Cibemba Cinyanja Colombian Sign Language Cuban Sign Language Damara Dangme Douala Drehu Dusun Dutch Efik English Estonian Ewe Fante Fijian Fon French Ga Guadeloupean Creole Guarani Guarani (Bolivia) Guerze Guianese Creole Gun Guéré Haitian Creole Hausa Herero Hindi Hunsrik Iban Ibinda Igbo Indian Sign Language Indonesian Irish Javanese Jula Kabuverdianu Kachin Kannada Karen (S'gaw) Khana Kikamba Kikaonde Kikongo Kikuyu Kimbundu Kinyarwanda Kipende Kirghiz Kiribati Kirundi Kisi Kisonge Kongo Korean Kpelle Krio Kurdish Kurmanji Kwangali Kwanyama Kyangonde Lamba Lhukonzo Lingala Lomwe Luganda Lunda Luo Luvale Macua Malagasy Malayalam Maltese Mambwe-Lungu Marathi Mauritian Creole Mazahua Mbunda Meru Moore Myanmar Navajo Ndau Ndebele Ndebele (Zimbabwe) Ndonga Ngangela Nias Nigerian Pidgin Nyungwe Nzema Okpe Oromo Otetela Pidgin (Cameroon) Ponapean Portuguese Portuguese (Portugal) Quechua (Ayacucho) Quechua (Bolivia) Quechua (Cuzco) Quichua (Imbabura) Quichua (Santiago del Estero) Rapa Nui Romanian Romany (Eastern Slovakia) Romany (Macedonia) Romany (Macedonia) Cyrillic Romany (Northern Greece) Romany (Southern Greece) Runyankore Russian Rutoro Réunion Creole Samoan Sangir Sango Sena Sepedi Seychelles Creole Sidama Silozi Sinhala Spanish Sranantongo Sunda Swahili Swati Tahitian Tajiki Talian Tamil Tandroy Thai Thai Sign Language Tigrinya Tiv Tongan Tshwa Tsonga Tswana Turkish Twi Ukrainian Umbundu Urdu Urhobo Uruund Vezo Vietnamese Wallisian Welsh Wichi Wolaita Yacouba Zande Zulu\nSƐ WOKENKAN atesɛm krataa, wohwɛ television anaa wotie radio a, nea ɛrekɔ so ara ne nsɛmmɔnedi, akodi ne amumɔyɛsɛm. Yɛreka yi, ebia yare bi reteetee wo anaasɛ wo ho nipa bi a wopɛ n’asɛm paa awu.\nBisa wo ho sɛ:\nAsetena wei na Onyankopɔn pɛ sɛ me ne m’abusua fa mu?\nMɛyɛ dɛn agyina me haw ano?\nYebenya asomdwoe ankasa da bi?\nBible ma yenya nsɛmmisa yi ho mmuae a ɛtɔ asom.\nBIBLE MA YEHU SƐ ONYANKOPƆN BƐYƐ ANWONWADE PII WƆ ASASE SO.\nObiara rente yaw, ɔremmɔ akwakoraa anaa aberewa na ɔrenwu.—Adiyisɛm 21:4\n“Apakye behuruw sɛ ɔforote.”—Yesaia 35:6\n“Anifuraefo ani bebue.”—Yesaia 35:5\nWobenyan awufo aba nkwa mu bio.—Yohane 5:28, 29\nObiara renyare.—Yesaia 33:24\nObiara benya aduan adi amee.—Dwom 72:16\nSUA BIBLE NA ƐBƐBOA WO\nAnhwɛ a wobɛka sɛ nea woakenkan wɔ nhoma yi mfiase no yɛ anansesɛm. Nanso Onyankopɔn ahyɛ bɔ sɛ ɛrenkyɛ koraa ɔbɛma nsakrae yi nyinaa aba asase so. Bible ma yehu ɔkwan a ɔbɛfa so ayɛ saa.\nNanso ɛnyɛ wei nko ara na Bible ka ho asɛm. Ɛka nea ɛsɛ sɛ yɛyɛ na ama yɛanya anigye ankasa wɔ asetena mu seesei. Wo deɛ gye bere kakra susuw wo dadwen ne wo haw ho hwɛ. Ebia wo sikasɛm nkɔ yiye anaa worehyia ɔhaw bi wɔ w’abusua mu. Yare reteetee wo anaa wo ho nipa bi a wopɛ n’asɛm paa awu. Bible betumi aboa wo ma woagyina ɔhaw yi nyinaa ano na woanya abotɔyam. Ebetumi nso ama woanya nsɛmmisa a edidi so yi ho mmuae:\nYɛbɛyɛ dɛn agyina yɛn haw ahorow ano?\nEnti yɛn abusua betumi anya anigye?\nYɛn nkurɔfo a wɔawuwu no, yebehu wɔn bio?\nAdɛn nti na yegye di sɛ Onyankopɔn bɔhyɛ nyinaa bɛba mu?\nNhoma yi a worekenkan no kyerɛ sɛ wopɛ sɛ wusua biribi fi Bible mu. Nhoma yi bɛboa wo paa. Wokenkan nkyekyɛm biara a, wubehu ɛho nsɛmmisa wɔ kratafa no ase, na ɛbɛma woate Bible no ase yiye. Nnipa ɔpepem pii ani gye Bible a wɔne Yehowa Adansefo resua no ho. Yenim sɛ wo nso w’ani begye ho. Yɛsrɛ sɛ Onyankopɔn nhyira wo na hu nokwasɛm a ɛwɔ Bible mu!\nHU BIBLE NO YIYE\nNHOMA ahorow 66 na ɛka bom yɛ Bible no. Wɔakyekyɛ mu ayɛ no ti ne nkyekyɛm sɛnea ɛbɛyɛ a ne bue renyɛ den. Sɛ wuhu kyerɛwsɛm bi wɔ nhoma yi mu a, Bible mu nhoma no din na edi kan. Nɔma a edi so no yɛ nhoma no ti, na nɔma a edi hɔ no kyerɛ nkyekyɛm. Nhwɛso bi ni: “2 Timoteo 3:16” kyerɛ Timoteo nhoma a ɛto so mmienu, ti 3, nkyekyɛm 16.\nSɛ wuhu kyerɛwnsɛm wɔ nhoma yi mu na wubue wo Bible kenkan a, ɛrenkyɛ koraa na woahu Bible mu. Afei, wubetumi afi ase akenkan Bible no da biara. Wokenkan ti mmiɛnsa kosi nnum da biara a, wubetumi de afe baako pɛ akenkan Bible mũ no nyinaa awie.


2 Ahene 20 | Intanɛt So Bible| Wiase Foforɔ Nkyerɛaseɛ\n2 Ahene 20:1-21\n20 Bere bi owuyare bɔɔ Hesekia.+ Na Amus ba odiyifo Yesaia+ baa ne nkyɛn bɛka kyerɛɛ no sɛ: “Nea Yehowa aka ni, ‘Hyɛ wo fie samansew,+ efisɛ wubewu, na worentena ase.’”+ 2 Ɛnna ɔde n’ani kyerɛɛ dan+ bɔɔ Yehowa mpae+ sɛ: 3 “O Yehowa, mesrɛ wo, kae+ sɛnea mede nokwaredi+ ne koma mũ+ anantew+ w’anim, na mayɛ nea ɛsɔ w’ani+ biara.” Na Hesekia sui pii.+ 4 Na ɛbae sɛ Yesaia nnya nnuu ahemfie adiwo hɔ no, Yehowa asɛm baa ne nkyɛn+ sɛ: 5 “San w’akyi na kɔka kyerɛ me man kannifo+ Hesekia sɛ, ‘Nea Yehowa, wo nana Dawid Nyankopɔn+ aka ni: “Mate+ wo mpaebɔ+ no. Mahu wo nusu,+ na meresa wo yare.+ Da a ɛto so abiɛsa no, wobɛforo akɔ Yehowa fie.+ 6 Mede mfe dunum bɛka wo nna ho, na megye wo ne kurow yi afi Asiria hene nsam, na mɛbɔ kurow yi ho ban,+ me ne m’akoa Dawid nti.”’”+ 7 Na Yesaia toaa so kae sɛ: “Momfa borɔdɔma a wɔabɔ no tɔw+ mmra.” Enti wɔkɔfa de bɛtaree mpɔmpɔ+ no so, na nkakrankakra, ne ho san no.+ 8 Saa bere no, Hesekia bisaa Yesaia sɛ: “Dɛn ne sɛnkyerɛnne+ a ɛkyerɛ sɛ Yehowa bɛsa me yare na mɛforo akɔ Yehowa fie hɔ da a ɛto so abiɛsa?” 9 Ɛnna Yesaia kae sɛ: “Eyi ne sɛnkyerɛnne+ a efi Yehowa hɔ a ɛbɛma woahu sɛ Yehowa bɛyɛ nea waka no: Wopɛ sɛ sunsuma no kɔ anim ntrapoe du anaa ɛsan akyi ntrapoe du?” 10 Na Hesekia kae sɛ: “Ɛyɛ mmerɛw sɛ sunsuma bɛkɔ anim ntrapoe du sen sɛ ɛbɛsan akyi ntrapoe du.”+ 11 Ɛnna odiyifo Yesaia maa ne nne so kyerɛɛ Yehowa, na ɔmaa sunsuma a asian no san akyi nkakrankakra ntrapoe no so; ɛsan akyi ntrapoe du wɔ Ahas ntrapoe no so.+ 12 Saa bere no, Baladan ba, Berodak-Baladan+ a ɔyɛ Babilon+ hene no soma ma wɔde nkrataa+ ne akyɛde kɔmaa Hesekia, efisɛ ɔtee sɛ Hesekia yaree. 13 Hesekia tiee wɔn, na ɔde n’adekoradan mu nneɛma nyinaa kyerɛɛ wɔn,+ dwetɛ ne sika+ ne balsam ngo+ ne ngo pa ne n’akode korabea ne biribiara a ɛwɔ n’akorae. Biribiara nni Hesekia fie ne n’ahenni mu a wamfa ankyerɛ wɔn.+ 14 Afei odiyifo Yesaia baa Ɔhene Hesekia nkyɛn bebisaa no sɛ:+ “Asɛm bɛn na mmarima yi kae, na ɛhe na wofi baa wo nkyɛn?”+ Ɛnna Hesekia buae sɛ: “Wofi akyirikyiri asase so na ɛbae, Babilon tɔnn.” 15 Na ɔsan bisae sɛ: “Dɛn na wohui wɔ wo fie?” Ɛnna Hesekia kae sɛ: “Wohuu biribiara a ɛwɔ me fie. Biribiara nni m’akorae mu a mamfa ankyerɛ wɔn.”+ 16 Ɛnna Yesaia ka kyerɛɛ Hesekia sɛ: “Tie Yehowa asɛm yi,+ 17 ‘“Hwɛ! Nna bi reba, na nea ɛwɔ wo fie+ a w’agyanom de asie abesi nnɛ no nyinaa wɔbɛfa akɔ Babilon.+ Biribiara renka,”+ Yehowa asɛm ni. 18 “Na wɔbɛfa+ w’ankasa wo mma a wobefi wo mu aba, mmofra a wobɛwo wɔn, no mu bi akɔ ma wɔakɔyɛ nhenkwaa+ wɔ Babilon hene ahemfie.”’”+ 19 Ɛnna Hesekia ka kyerɛɛ Yesaia sɛ: “Yehowa asɛm a woaka no ye.”+ Na ɔtoaa so kae sɛ: “Sɛ asomdwoe ne nokware+ bɛtena hɔ wɔ me bere so a, eye,+ anaa meboa?” 20 Hesekia ho nsɛm a aka ne ne nnwuma akɛse nyinaa, sɛnea ɔyɛɛ ɔtare+ ne suka,+ na ɔde nsu baa kurow no mu no, wɔakyerɛw wɔ Yuda ahene bere so nsɛm nhoma+ no mu. 21 Na Hesekia ne n’agyanom kɔdae,+ na ne ba Manase+ bedii n’ade.\n2 Ahene 20


Bible Mu Nsɛm Nea Bible Ka No Bam - Yehowa Adansefo Intanɛt Dwumadibea\nƐnyɛ nneɛma a atwam ho asɛm a ɛyɛ nokware nko na Bible no ka, na mmom ɛka nea ɛbɛba daakye nso. Nnipa ntumi nka nea ɛbɛba daakye. Ɛno nti na yenim sɛ Bible no fi Nyankopɔn nkyɛn. Dɛn na Bible ka wɔ daakye ho?\nƐka Onyankopɔn ko kɛse bi ho asɛm. Saa ko yi mu no Onyankopɔn beyi bɔne ne abɔnefo nyinaa afi asase so, nanso ɔbɛbɔ wɔn a wɔsom no ho ban. Onyankopɔn hene, Yesu Kristo, bɛhwɛ ma Onyankopɔn asomfo anya asomdwoe ne anigye, ne sɛ wɔrenyare bio anaasɛ wɔrenwu.\nYɛn ani betumi agye sɛ Onyankopɔn bɛyɛ paradise foforo wɔ asase so, ɛnte saa anaa? Nanso sɛ yɛbɛtra paradise yi mu a, ɛsɛ sɛ yɛyɛ biribi. Wɔ adesua a edi akyiri wɔ nhoma yi mu no mu no, yehu nea ɛsɛ sɛ yɛyɛ na yɛanya nneɛma pa a Onyankopɔn de bɛbrɛ wɔn a wɔsom no no mu anigye. Enti kenkan ƆFA 8 yi na hu nea Bible ka sɛ ɛbɛba daakye.


Забур 26 CARS - Nnwom 26 ASCB\n1Bu me bem, Ao Awurade,\nɛfiri sɛ, mabɔ bra a asɛm nni ho:\n2Sɔ me hwɛ, Ao Awurade,\nhwehwɛ mʼakoma ne mʼadwene mu.\n3Wʼadɔeɛ wɔ mʼanim daa\nna mɛnante wo nokorɛ mu.\n4Me ne nnaadaafoɔ ntena\nna me ne nyaatwomfoɔ nso nni hwee yɛ.\n5Mekyiri nnebɔneyɛfoɔ dwabɔ\nna mempɛ sɛ me ne amumuyɛfoɔ tena.\n6Mehohoro me nsa wɔ bembuo mu,\nna makɔ wʼafɔrebukyia ho ahyia, Ao Awurade,\n7na mepae mu ka wʼayɛyie\nna meka wʼanwanwadeɛ nyinaa.\n8Mʼani gye efie a wote mu ho, Ao Awurade,\nbaabi a wʼanimuonyam wɔ no.\n9Mfa me kra nka nnebɔneyɛfoɔ deɛ ho nkɔ.\nMfa me nkwa nka mogyapɛfoɔ deɛ ho,\n10wɔn a amumuyɛ nhyehyɛeɛ wɔ wɔn nsam\nna adanmudeɛ ayɛ wɔn nsa nifa ma.\n11Nanso mebɔ ɔbra a ɛho teɛ.\n12Me nan sisi asase tamaa so;\nna dwabɔ akɛseɛ ase na mɛkamfo Awurade.\nASCB : Nnwom 26